Udal Parekidetasun Sailak antolaturiko ikastaro berrian izen emateko azken eguna

"Gorputz ikusezinak ikusten. Moda, jabekuntza feministarako tresna" ikastaroa antolatu du Usurbilgo Udaleko Parekidetasun Sailak. Maddalen Adurizek emakumeei zuzenduta bideratuko dituen saioak, larunbatetan izango dira (urtarrilaren 13an eta 27an, otsailaren 10 eta 24an, martxoaren 10 eta 24an), 09:30-13:30 artean Potxoenean. "Ikastaroaren helburua da deseraikitzea moda eredu dominantea, emakumeok zapaltzen gaituena, ikusaraztea ikusezin egindako gorputzak eta baliatzea joskintza jabekuntza feministarako tresna gisa, gure gorputzak boteretu eta horietaz gozatzen ikasteko. Ikusarazi eta aldarrikatuko dugu gorputzen aniztasuna, ikasiko dugu patroiak egiten, gure gorputzei egokitzen zaizkienak. Gure sormena josi eta gorpuztuko dugu, eta moda jasangarria jantzi".

Doan izen emateko azken eguna duzue gaurkoa, urtarrilaren 11, Usurbilgo Udaleko Parekidetasun Sailean, parekidetasuna@usurbil.eus helbidera idatzita edo 943 377 110 telefono zenbakira deituta. Usurbildarrek izango dute lehentasuna.

Bestalde, emozioak hizpide nagusi dituen emakumeei zuzendutako doako ahalduntze ikastaro berria abiatuko dute gaurtik hasita, urtarrilaren 11tik martxoaren 22ra arte, ostegunero 17:00-19:00 artean, Bake Epaitegi atzeko lokalean. Pepa Bojo psikologoak bideratuko du erdaraz izango den ikastaroa. Izen ematea itxita dago.

Psikomotrizitate ikastaroa Aginagan

San Praixku Guraso Elkarteak antolatuta gaur hasita, urtarrilaren 11tik martxoaren 22ra luzatuko da, Munia Larburu psikomotrizistak bideratuko duen ikastaroa. Hiruhileko osoko kuota 60 eurokoa izango da bazkide ez direnentzat, 45 eurokoa bazkide direnentzat. Bi talde aurreikusi dira:

-Ostegunetan, 17:00-18:00 artean HH 2-3 mailakoak.

-Ostegunetan, 18:00-19:00 artean, HH 4-5 mailakoak.

Izen emateko edo argibide gehiago jasotzeko: 636 531 650 (Ana).

KzGunera datozen ikastaroak

Urtarrilean arratsaldez (16:00-20:00) egongo da zabalik Usurbilgo KzGunea. Ikastarook aurreikusi dituzte asteotarako:

-Urtarrilak 17-26, 16:00-18:00 “Argazki ukitua GIMP erabiliz”.

-Urtarrilak 29-30, 16:00-18:00 "Argazkiak. Zure argazki guztiak antolatu edozein gailutik".

-Urtarrilak 29-30, 18:00-20:00 "Instagram".

-Urtarrilak 31, 16:00-18:00 "Ordainketak Interneten segurtasunez".

Informazio gehiago:

Kale Nagusia, 37

943 023 684

tutor.usurbil@kzgunea.net

Etumeta AEK euskaltegia (Mintzalagun argazkia)

Urrian hasi zuten 2017-18 ikasturtea, baina zabalik segitzen du matrikulazio epeak Etumeta AEK euskaltegian. Euskara ikasteko maila guztiak, Mintzalagun, autoikaskuntza… eskaintzen dute. Aukera zabala beraz. Informazio gehiago:

Nagusia, 43

607 609 379

usurbil@aek.eus

aek.eus

muntteri.blogspot.com.es

Kantu Taldeak ikasturte berria martxan

Azken asteotako etenaldiaren ostean, astelehen honetan, urtarrilaren 8an abiatu dute Kantu Taldekoek ikasturte berria. Gogoan izan, astelehenero biltzen dira 18:00-19:00 artean Udarregi Ikastolaren Agerialde eraikineko musika gelan. Adi bestalde, 2018ko lehen kantu-jira ordu aldaketarekin baitator. Urtarrilaren 27rako iragarri duten saioa eguerdiz ospatuko da, 12:00-14:00 artean Kaxkoan. Mikel Laboa plazatik abiatuko da kantu-jira.


«Lehentasunak gobernu progresista izan beharko luke»

Euskal Herrian, Bizkaian baino ez da aurkeztu Mas Pais, Iñigo Errejon buru duen alderdia. Urkijok dioenez, «gehitzeko aukera» izango dute Bizkaian, blokeoa apurtu ahal izateko.

Ibilbide luzea egin du Txema Urkijok (Laudio, Araba, 1961) plaza publikoan. Bakearen Aldeko Koordinakundeko kidea izan zen, Eusko Jaurlaritzan ere aritu zen biktima eta giza eskubideen arloan 2002tik 2014ra, eta azken bolada honetan Manuela Carmenarekin lan egin du Madrilgo Udalean memoria historikoaren arloan. Orain, Mas Pais-Euskadi Eraiki Iñigo Errejonen taldeko zerrendaburua da Bizkaian.

Zer dela-eta jaso zenuen Mas Paisen Bizkaiko zerrendaburua izateko proposamena?

Ni hiru urtez egon naiz Madrilen lanean, eta hasi nintzen engaiatzen Manuela Carmena berriro alkate hautatzeko Mas Madrid plataforma sortu zenean. Hortik ezagutzen ninduten, eta hortik sortu zen proposamena.

Zergatik aurkeztu da Mas Pais?

Arrazoi nagusia da jende asko haserre eta etsita gelditu zela ikusita gobernu progresista osatzeko negoziazioek porrot egiten zutela. Mundu guztiak argi zuen PSOEk eta UP Unidas Podemosek ados jarri behar zutela, baina, denbora igaro ahala, etsipena nagusitu da, eta jende askok abstentziora jotzeko arriskua dago.

Eta zergatik aurkezten da Mas PaisEuskadi Eraiki Bizkaian?

Irizpidea delako oso diputatu gutxi banatzen dituzten barrutietan alderdi txikien aukerak eskasak direla. Gehitzeko aukera dagoen barrutietara baino ez dugu jo. Andaluzian eta Madrilen frogatu da: han, eskuina hiru aukeratan aurkezteak, banaketa areagotu beharrean, modua eman die sektore gehiagotara iristeko, eta, azkenean, gehiengoa osatu ahal izateko. Nor bere aldetik joateak ez dakar beti aukerak zatitzea: diputatu asko dagozkien barrutietan alderantziz izan daiteke.

Zenbaitek, ordea, ezkerreko indarrak zatikatzea egozten dizuete.

Nik onartzen dut horren arriskua badagoela. Hori gerta daiteke, baina kontrakoa ere bai: ezin da bata ala bestea erabateko ziurtasunez baieztatu.

Apirileko bozetan, esaterako, EAJ eta UP lehiatu ziren azken diputatua lortzeko Bizkaian. Emaitzak errepikatuko balira, baina UPtik zuenera boto multzo bat joanda, gerta liteke onuraduna EAJ izatea.

Orain, espekulazioak baino ezin ditugu egin. Zuk diozuna aukera bat da, baina badago beste aukera bat: EITBren inkestaren arabera, irailean ere, MP oraindik ez zegoenean, UPk Bizkaiko diputatua galtzen zuen, EAJren edo PPren mesedetan. Hori bat dator Espainian dagoen joera nagusiarekin, hots, PPk gora egingo duela eta UPk, berriz, behera. Orain inkesta batzuek adierazten dute Bizkaiko azken diputatu hori PPren eta MPren artean egon daitekeela.

Nik uste dut Mas Pais ez dela izango Unidas Podemosen beherakadaren arrazoia. Azaroaren 11n datuek kontrakoa frogatuko balute, ni prest nago nire gain hartzeko nire erantzukizuna. Baina, era berean, frogatzen bada ez dela hala izan, espero dut beste batzuek aitortzea.

Zertan bereizten dira UPren eta MPren programak? Esango zenidake MPren proposamen bat, UPk inoiz bere egingo ez lukeena?

Ez dut uste horrelakorik dagoenik. Iñigo Errejon UPtik dator, hori hala da, eta ez da garapen ideologiko ikaragarririk egon, orain gure programa politikoak elkarren kontrakoak izateraino. Baina, nire ustez, alderdi politikoek ez lukete gune ideologiko itxiak izan behar. Alderdiak tresnak dira, abagunearen araberakoak, eta abagune honetan MPk badu izateko arrazoia. Eta, seguru asko, denborarekin, ezkerreko esparru politikoan indarrak berriro kokatuko dira, Euskadin behintzat.

Zer esan nahi duzu horrekin?

Zaila da esatea, orain burua hauteskunde kanpainan dugulako eta zaila delako begirada jasotzea, baina litekeena da UPk betetzen duen esparru ideologikoa etorkizunean moldatzea, are EH Bildurekin eta PSOErekin ere. Gizartea aldatuz doa, eta denbora igaro ahala litekeena da Euskadiko ezkerreko esparrua birmoldatzea eta beste aliantza batzuetara iristea.

Zer egin dezake Mas Paisek blokeoa hausteko?

Bizpahiru diputatu lortzen baditugu, ezer gutxi; talde parlamentario indartsua bagara, gehiago egin genezake. Adibidez, Errejonek proposatu duena; PSOEk, Unidas Podemosek eta Mas Paisek gobernu progresista eratu edo, bestela, hiru buruzagiek dimisioa ematea; zentzuzkoa iruditzen zait. Lehentasunak gobernu progresista bat eratzea izan beharko luke.

Hori ez da PSOEri txeke zuria ematea?

Ez, horrek dakarrelako programa baten inguruan ados jartzea. Tragikoena da ez garela horretaz eztabaidatzen ari, ezpada gobernuan nork egon beharko lukeen.

Unidas Podemosek dio gobernuan egotea garrantzitsua dela, ez direlako fio bestela PSOEk akordio hori beteko ote lukeen.

Tresna asko daude programa betetzen dela bermatzeko, eta hala ez bada gobernua jausarazteko. Kongresuak berak egin dezake lan hori. Baina ez du zentzurik esateak ez zarela fio, eta aldi berean esateak hainbat lekutan elkarrekin gobernatzen ari zarela.

Autodeterminazio eskubideaz egin dituzun adierazpenek hautsak harrotu dituzte.

Ea lortzen dudan esan nahi dudana ondo azaltzea. Independentzia gurari politiko zilegizkoa da, baina eskubide gisa planteatzen baduzu, bi aukera baino ez daude: eskubidea duzu, eta berdin dio zenbat herritarrek babesten duten, edo ez duzu eskubiderik. Eta hor akordiorako tartea oso murritza da: kontrakoek esan dezakete horrelako eskubiderik ez dela existitzen, eta akabo eztabaida. Horregatik, uste dut eraginkorragoa dela eztabaida demokrazia eta gehiengoen eta gutxiengoen terminoetan planteatzea: komunitate batean gehiengo handi batek asmo politiko hori badu, orduan bide eman behar zaio politikoki, eskubidea den ala ez eztabaidatzen denbora galdu gabe. Quebecen eta Eskozian hori gertatu da: han ez dute autodeterminazio eskubideaz hitz egiten; han akordio politiko bat egin dute, asmo politiko bati irtenbide demokratikoa emateko. Eta hori da, nire ustez, Katalunian edo Euskadin aplikatu beharko litzatekeena.


Allerruk 76-69 galdu du Zumarragan

Allerru saskibaloi taldeak ezin izan zuen garaipenik lortu Zumarragara egindako bisitan. Aluminios Francisco Alberdi taldeak 76-69 gainditu zituen lezoarrak. Hiru partida daramatza Allerruk garaipenik lortu gabe. Sailkapeneko 11. postura jaitsi da talde berdea. Orain arte jokatutako hemeretzi jardunaldietan zortzi partida irabazi eta 11 galdu dituzte lezoarrek.


Juan Martin Elexpuru: "Euskararen osasuna neurtzeko termometro oso ona da hiketa"

Elexpururen esanetan baserri giroko herrietan gehiago egiten da hika, eta gizonezkoek gehiago emakumeek baino. Hitanoaren egoera ez da ona, baina Elexpuruk uste du jendeak nahi duela ikasi. Zortzi orduko ikastaroa egingo du azaroan, Elgetan.

Zein da hitanoaren egoera?

Euskara oso bizi dagoen lekuetan gehiago egiten da —Bizkaiko kostaldea da salbuespena; aspaldi samar galdu zen, auskalo zergatik—. Elgetan nik uste dut berrogeita hamar bat urtetik gorako gehienek egiten dutela, eta handik beherakoen artean batzuek bai eta beste batzuek ez. Eta egiten dutenen artean ere, batzuek ondo eta beste batzuek ez hain ondo.

Noiz eta zergatik egin du behera?

Azken 50-60 urtean gehienbat. Ordura arte ia mundu guztiak egiten zuen. Entzunez modu naturalean ikasten ziren bi erregistroak —zuka eta hika—, baina frankismo gordinak euskara bera ere galtzeko zorian jarri zuen, eta jakina, hiketa lehenengo. Zenbait abade eta guraso atzerakoik ere izan du eragina, hika egitea bastotzat eta errespetu faltatzat jo izan dutelako.

Prestigio kontua izan da? Zenbait lekutan osasuntsuago dago.

Sasoi batean hikak ez zuen prestigio handirik elite euskalzaleen artean. Gaur egun, teorian bai baina praktikan ezer gutxi egiten da hitanoaren alde. Azpeitia-Azkoitia aldean, Oñatin, Antzuolan… indartsuago dago, bai, nahiz eta belaunaldi gazteetan oso sartuta dagoen "hiper-hiketa": jaokela, juatela eta horrelako forma ez zuzenak. Oro har, esan daiteke hiketa euskararen osasunaren termometro ona dela.

Ematen dira baldintzak gaur egungo egoerari buelta ematen hasteko?

Jendeak nahi du hika egin, hurbiltasun, berotasun, konplizitate puntu bat ematen duelako —hori da hitanoaren grazia—, baina guraso askok ez dakite, eskolan ez da erakusten, telebistan ez da entzuten… Zela ikasi? Neurriak? Eskola, telebista… eta herri-euskara ere erakutsi, hau da, dialektoa gehiago erabili eskolan zein hedabideetan. Goienan, adibidez, je-je: izan ere, euskalkiko hitanoaz dihardugu; eta zela ikasi eta zabaldu hiketa, zuketa eta herriko berbeta jakin ezean? Badakit basamortuan sermoia egitea dela hau, baina…


Irango Kurdistanen, gasolinari sua

Amnesty Internationalek jakinarazi du segurtasun indarrek 106 pertsona hil dituztela eta mila direla atxilotuak


Bereizmen goienaren atzetik

4K teknologia etxeko telebistara sartu asmoz dator: lau aldiz biderkatzen du HD edo bereizmen altuak eskaintzen duen kalitatea. HDaren emisioa «finkatu gabe» dagoela iritsi da, dena den.

Zuri beltzetik koloretara. Laukiak, laukizuzenak. Txikiak, handiak. Atzealdea izatetik, lauak izatera. Are, forma kurbatudunak ere merkatuan dira dagoeneko. Erabiltzailearen begietara, horiek dira telebistek jasan dituzten aldaketarik agerikoenak. Baina hobekuntza teknologikoak ere izan dituzte, irudien bereizmenari eragiten dietenak.

Azken berrikuntzak 4K du izena. Irudien bereizmenari egiten dio erreferentzia; bestela esanda, pantailan ikusten ditugun irudien kalitateari. Pixel bakoitzak irudi oso baten informazio zati bat gordetzen du: zenbat eta pixel gehiago, gero eta bereizmen handiagoa lortzen da, eta irudiaren informazio osatuagoa jasoko du ikus-entzuleak.

4K teknologia duten telebistek 4.000 pixel inguru dituzte (4096x2048), eta hortik datorkie izena. Ultra HD edo UHD izenez ere ezagutzen da, hain zuzen ere, bereizmen altuak edo HDak eskaintzen duena (1280x720) laukoiztu egiten duelako.

Bereizmen hobeak berekin ekarri du pantailen handiagotzea. Baina horrek ez du esan nahi, derrigorrean, pantaila zenbat eta handiagoa izan, irudiaren bereizmena hobea izango denik. Izan ere, ez da gauza bera telebista bat HDrako prestatuta egotea, Full HDrako (1920x1080) edo 4Krako. Hala azaldu du Juantxo Sardon Pixel ekoiztetxo arduradunak: «Demagun hazbete kopuru bereko edo tamaina bereko bi telebista ditugula. Bata Full HDrako prestatuta badago eta bestea 4Krako, bigarrenak eskaintzen duen irudia hobea izango da», azaldu du Sardonek. Zergatik? Azalera berean, pixel dentsitate handiagoa duelako 4K-k Full HDak baino.

Beste adibide bat: HDn grabatutako bideo bat dimentsio handiagoko pantaila batean ikusten badugu baina jatorrizko neurriak errespetatuta, ondo ikusiko da; aldiz, pantaila osora egokitzen badugu, kalitatea galduko du.

Sardonen arabera, ikus-entzunezko industria —kamera eta pantaila ekoizleek osatua— beti saiatu da zinemak ematen duen bereizmena lortzen, kalitate eta bereizmen gehiagoko formatua zelako. Haren hitzetan, duela urte batzuk zenbait marka hasi ziren sortzen irudiak grabatzerakoan bereizmen handiagoa lortuko zuten kamerak edo sensoreak. «Argazkilaritzan lortu zuten: bideo kamerak baino lehenago iritsi ziren».

Ahalegin horretan asmatu zuten 4K bereizmena telebistarako. «Red One marka, esaterako, oso ezaguna da: publizitaterako eta zinemarako erabiltzen den kamera mota bat da. Beraiek asmatu zuten 4K bereizmena, duela lauzpabost urte», azaldu du Sardonek. Kamera horietan, kamerariak aukera dezake sensorearen zein zati erabiliko duen, lortu nahi duen produktuaren arabera.

Aukeratutako tamainak baldintzatuko du, gero, amaierako produktuaren pisua. Zenbat eta zati handiagoa aukeratu, sortuko den produktuak pisu handiagoa izango du. «Adibidez, telebista saio bat egiterakoan, ez dauka zentzurik bereizmen hain handietan grabatzeak, arintasuna delako bilatzen duzuna».

Lan fluxua kontzeptuan dago zergatia: «Lan bat egiterakoan, kalkulatu behar duzu zenbat denbora beharko duzun, batetik, grabaketak egiteko, eta, bestetik, irudi horiek editatzeko eta postproduzitzeko. 4Kn grabatuz gero, bi aukera dituzu: irudia txikitu, edo sekulako ordenadorea izan material hori guztia mugitzeko». Beraz, badira lan batzuk egokiagoak direnak bereizmen handian grabatzeko, kalitatea bilatzen delako —zinemarako edo publizitaterako, adibidez—, eta beste batzuk, berriz, arinagoak eta azkarragoak izatea nahi da, bereizmen txikiagoarekin.

Sardonen ustez, «iraultza teknologikoa» izan da ikus-entzunezko teknologietan. Codec-ei buruz ari da hori baieztatzean: «Gero eta codec eta konpresio metodo hobeak daude: hala, 4Kn graba dezakezu, baina lortzen dituzun artxiboen tamaina edo pisua txikiagoa da». Ikus-entzunezkoen erronka da, beraz, sensoreen bereizmena handitzeaz gain, grabatzeko formatu edo codec horiek hobetzea: konpresio ahalmen handiagoa lortu, kalitaterik galdu gabe.

3Dak baino patu «hobea»

Sardonen ustez, bereizmen handiko pantailak edo HDko pantailak oraindik merkatuan finkatu gabe daudenean iritsi dira 4K pantailak. Gainera, «gutxi dira» oraingoz emisioa HDn egiten duten telebista kanalak, emisio lizentziek jarritako mugen ondorioz. «Eduki dezakezu Full HD telebista bat, baina etxeetara iristen den emisioa oso pobrea da. 4K hurrengo urratsa litzateke, eta nire ustez, goizegi da oraindik». Zergatik eskaini, orduan, 4K? «Azken batean, saldu egin behar dute, horretarako egiten dute lan: merkatua mugitu behar dute».

Dena den, izan dira telebistarako pentsatutako berrikuntzak, 4K baino lehenagokoak, garapenik izan ez dutenak: 3D telebistak, esaterako. Sardonen ustez, ibilbide oparoagoa izango du 4K-k, eta duela gutxi erosi ditu halako bi kamera.


“Pozik gaude, Gipuzkoan Bildurekiko aldea txikitu dugulako”

Maria Eugenia Arrizabalaga EAJko legebiltzarkidea

Maria Eugenia Arrizabalaga EAJko hautagai zumaiarrak HITZAri gaur gauean egindako adierazpenak dira. EAJk irabazi ditu Eusko Legebiltzarrerako hauteskundeak, eta “pozik” agertu da Arrizabalaga. Legebiltzarkidea izango den eskualdeko hautagai bakarra da, eta hiru arrazoi eman ditu pozik egoteko: “Aurrena, erkidego mailan irabazi dugulako. Bigarrenik, legebiltzarrak nagusitasun abertzalea izango duelako. Azkenik, eta oso garrantzitsua, Gipuzkoako emaitzengatik”.

Hirugarren arrazoiaren inguruan xehetasun gehiago eman du zumaiarrak. “Orain urte eta erdi Bilduk—Aralar kontuan hartuta– 30.000 botoko aldea atera zion EAJri. Orain, alde hori gutxitu egin dugu, 600 botora”. Bere ustez horrek argi uzten du “EAJren aukeraren gorakada”, baita beraien “apustu estrategikoa zuzena” izan dela ere; alegia, “uko egin diogu zuzenean Bilduren kontra jarduteari, konfrontazioari, eta asmatu egin dugu”.

Azkenik, Arrizabalaga gustura agertu da eskualdean izandako emaitzekin ere: “Orion arrasatu egin dugu eta Zumaian eta Zarautzen ere irabazi egin dugu”.


Denboraldi berriari ekin dio Dantzaz konpainiak

Dantzaz konpainia, gaur, Artelekun. (Argazkia: Nagore Koch)

Intxaurrondoko Zuriñe Benavente konpainiako dantzari berrietako bat da

Dantzaz konpainiak denboraldi berriari ekin dio indarrez beteta. Artelekun du txokoa Dantzazek, eta urtez urte hamar dantzari gazteri lekua ematen die, bertan ikasteko. Dantza konpainia profesional baten moduan funtzionatzen du, Europako hainbat herrialdeetan ikuskizunak eskainiz. Hasiberrientzako tokia baino ez da ordea, helburua, dantzari gazteek konpainia profesionaletan kontratuak lortzea baita. Aurten, gainera, lau dantzari gehiagorentzako tokia izango du proiektuak, Mugi ekimenari esker. Hamasei urtetik gorako euskal dantzariak bilduko ditu Mugik, eta Dantzazera igarotzeko aukera izango dute. Momentuz, bi toki bete dituzte, eta horietako bat Intxaurrondoko Zuriñe Benaventek hartu du.


Udalaren neurri fiskalak alarma egoerari erantzuteko

Soraluzeko Udalak hainbat neurri hartu ditu kobratzen dituen tasa eta kuoten inguruan, COVID-19ak herritarrei eta herriko komertzio zein enpresei eragindako kalteak arintzen laguntzeko.

Joan den astelehenean, hilak 20, aurrera eramandako Ogasun Batzordearen bileran, ondorengo erabakiak hartu zituen Soraluzeko Udalak COVID-19ak herritarrei eta herriko komertzio zein enpresei eragindako kalteak arintze aldera.

Udala ekonomia berpizteko neurri berriak aztertzen ari da egun hauetan, herriko merkatariekin elkarlanean.

Jarraian zerrendatutako hauek dira Udalak orain artean hartu dituen neurriak:

Ondasun Higiezinen gaineko Zerga (IBI)

Ondasun Higiezinen gaineko Zergaren kobrantza abuztuaren 1etik irailaren 15era bitartean egingo da (1/2020 Foru Dekretua).

Ibilgailuen gaineko Zerga

Trakzio Mekanikoko Ibilgailuen gaineko Zerga martxoaren lehendabiziko astean kobratu zen, alarma-egoera ezarri aurretik.

Udal kiroldegiko kuotak

Martxoko kirol-ikastaroei dagokien kuotaren erdia bueltatuko du Udalak, alarma-egoera ezarri eta hilabete bukaera artekoa, alegia. Itzulketa automatikoa izango da eta maiatzean zehar edo, beranduenez, alarma egoera amaitu ondorengo hilabetean zehar egingo da. Alarma egoerak dirauen bitartean, legez ezin denez kirol jarduerarik gauzatu, ez da kuotarik kobratuko.

Kiroldegiko urteko abonoen kasuan, alarma egoerak indarrean jarraitzen duen bitartean jasoko ez diren zerbitzuen zati proportzionala itzuliko du Udalak. Itzulketa automatikoa izango da eta maiatzean zehar edo, beranduenez, alarma egoera amaitu ondorengo hilabetean zehar egingo da.

Jarduera soziokulturalen kuotak

Alarma egoerak indarrean jarraitzen duen bitartean jasoko ez duten zerbitzuaren zati proportzionala itzuliko die Udalak hari-lanen tailerreko erabiltzaileei. Itzulketa automatikoa izango da eta Udalak egingo du maiatzean zehar edo, beranduenez, alarma-egoera amaitu ondorengo hilabetean zehar.

Ludoteka eta Gaztelekuari dagokionean, alarma egoera ezarri zenetik zerbitzuak telematikoki eskaintzen hasi diren arteko kuota-zatia itzuliko du Udalak, hilabete. Itzulketa automatikoa izango da eta Udalak egingo du maiatzean zehar edo, beranduenez, alarma-egoera amaitu ondorengo hilabetean zehar.

Merkatari, ostalari eta enpresak

Udalak ez die hirugarren hiruhilabeari dagokion zabor-tasa kobratuko itxita dauden establezimentu komertzialei.

Itxita egon diren enpresen kasuan, hilabeteko epea emango zaie, idatziz eta dagozkion agiriak aurkeztuz, zein egoeratan dauden azal dezaten. Ondoren, kasuz-kasu aztertu ondoren, itxialdiarekin proportzionala den epealdiaren zabor-tasaren murrizketa egingo zaie.

Gune publikoen okupazioaren tasaren kasuan, murriztu egingo zaie tasa alarma-egoeragatik itxita dauden ostalaritza establezimenduei eta asteroko merkadilloko postuei, itxialdiaren epealdiaren proportzioan.

Ekonomia berpizteko neurriak

Ekonomia berpizteko neurriak ezartzeko azterketa burutzen ari da une honetan Udala. Horretarako, Foru Aldundiak, Eusko Jaurlaritzak eta Estatuko Gobernuak zer laguntza emango dituzten jakin nahi du lehendabizi, eta horiek osatzeko aukerak aztertu ondoren.

Udala bilerak egiten ari da herriko ostalari eta merkatariekin, elkarlanerako prestutasuna azaldu eta hartu beharreko neurri eta erabakiak beraiekin adosteko asmoz.


Txomin Agirre eta Bera Kruz, saridunak

Zapatuan First Lego League txapelketan parte hartu zuten Markina-Xemeingo Bera Kruz eta Ondarroako Txomin Agirre ikastoletako ikasleek. Baloreen kategorian, Txomin Agirreko Pafol taldeak argazkian lehenengo saria eskuratu zuen, eta Bera Kruzeko Latxa taldeak bigarrena. Bermeoko Sagrado Corazonek eta Gernika-Lumoko San Fidelek ere parte hartu zuten lehiaketan; sailkapen orokorrean seigarren eta bederatzigarren geratu ziren, hurrenez hurren.


Meatzerrekako San Balerion herri-lana irailaren 26an, zapatuan

Zapatuko auzolanera doazen elkarteetara batu da Arrasateko Emakumeen Mundu Martxako Plataforma, bi ekimenak, Meatzerrekako lanak eta mundu martxa, batarazita. Horrela, talde feministak herritar guztiei ekimenetan parte hartzeko gonbidapena zabaldu nahi die.

09:00etan Arbolapetatik abiatuko da lantaldea baselizarantz. 10:00etan hasiko dira lanak San Balerion. Bertako 400 zuhaitz landatuko dituzte, eta ibilbidea kolorez apaindu eta garbitu egingo dute. Saguzarrendako eta txoriendako habiak jarriko dituzte, baita anfibioendako putzu bat. 11:00etan Seber Altube plazan gora egingo dute, Emakumeen Mundu Martxako kalejirarekin doazenak auzolaneko taldearekin elkar daitezen. Hamaiketakoan, lantaldeak Emakumeen Mundu Martxarekin bat egingo du, eta, 12:30ean, Gure gorputzak, gure lurraldeak, martxan jarraituko dugu denak aske izan arte lelopean hamahiru lezka landatuko dituzte ur-putzuan.


Kaia kolorez jantzi dute Donostiako Piratek

Jai giroan hasi dute Aste Nagusia. (Argazkia: Malen Aldalur)

Aingura, Eskifaia, Filibusteroak, Kalepoza, Pirata Bihurriak, Sardiñerak, Traganarrua, Ubarroiak, Xibaroak, Jaraneroak eta Eskandalosa. Kofradia guztiak elkartu dira gaur arratsaldean Donostiako Piraten Aste Nagusiari hasiera ofiziala emateko. Kofradia bakoitza leku batetik abiatu da, eta gutxinaka-gutxinaka denak biltzen joan dira, Parte Zaharreko eta Erdialdeko kaleetan.

Denek batera, Kaiko bidea hartu dute, eta Ezkila eta Mattiri ongietorria eman diote. Matti pertsonaia urtero ideia edo balore ezberdin bat ordezkatzen du, lehengo urtean IRUTXULOKO HITZA izan zen Matti; eta oraingoan bi errefuxiatu izan dira; Hassana eta Katherina.

Piraten mugimenduak azaldu du ezin diola “bizkarra eman” azken aldian “hainbeste hildako eragiten ari den dramari”: “Europar Batasuneko agintari politikoak modu lotsagarrian jokatzen ari direla uste dugu, eta gudatik eta pobreziatik ihesean ari denari ezin zaiola hesirik jarri. Are gehiago, beren herrialdeak hankaz gora jarri dituztenak Mendebaldeko potentziak direnean”.

Euskaraz hitz egin dute biek. Euren egoera salatu eta esker ona adierazi diete piratei.

Bestalde, urtero kofradia desberdin batek hartzen du Ezkilaren ardura, eta aurtengo Aste Nagusian Aingura kofradiari egokitu zaio Ezkila kapitainaren pertsonaia. Honela bada, Donostiako Piraten Aste Nagusiari hasiera eman diete, festa ziurtatua dago.


Lezon atez atekoaren "datu onak" mantentzen direla esan du Zabalok

Atez atekoak ekaina eta uztailean bilketa datu onak mantendu dituela jakinarazi du Lezoko Udalak. Uztailean ia hiru puntuan egin du gora hondakinen bilketa sistemak, eta Ainhoa Zabalo alkateak emaitzek “atez atekoa alternatibarik egokiena” dela berresten dutela esan du. Atez atekoak lanpostuak sortu eta merkeagoa dela gaineratu du Zabalok.

Maiatzaren 6an jarri zuten martxan atez ateko hondakinen bilketa sistema Lezon. Lehenengo hilabetean hirukoiztu egin zuten lezoarrek birziklatze tasa, %27a birziklatzetik %83a birziklatzera pasa baitziren.

Uztailean 37.360 kilo hondakin organiko bildu zituzten; 13.580 kilo ontzi arin; 14.100 kilo papera eta kartoia; 13.720 kilo errefuxa; eta 14.125 kilo beira. Guztira 92.885 kilo birziklatu zituzten lezoarrek uzatilean.


Iñaki Zubeldiak eta Estibaliz Jalonek irabazi dute III. Etxepare Beka

Martxoaren azken egunean eman ezagutzera 3. Etxepare Bekaren irabazlea. Iñaki Zubeldia idazlearen eta Estibaliz Jalon ilustratzailearen Katalina txitxarra albumak jaso du 6.000 euroko saria. Nafarroako Udaletako Euskara Zerbitzuek, tartean Sakanako Mankomunitatekoak, antolatzen dute Etxepare Beka, euskarazko album ilustratuen sorrera bultzatzeko helburuarekin. Sariaren edizio berria martxan dago dagoeneko.Animalien munduari buruzko fabulaZergatik du katalingorriak kolore hori? Zergatik egiten du salto matxinsaltoak? Galdera horiei erantzuten die Iñaki Zubeldia eta Estibali Jalonen proiektuak. Epaimahaiak bi egileen arteko lanaren uztarketa azpimarratu du, testuaren eta marrazkiaren arteko oreka. "Testuak esaten ez duena marrazkietan aurkitzen da" adierazi zuen Patxi Zubizarreta epaimahaikideak. Harekin batera, Arrate Egaña idazleak, Aitziber Alonso eta Mikel Valverde ilustratzaileek osatu dute epaimahaia. 17 proposamenen artean onena izendatu zuten Katalina txitxarra. Iñaki Zubeldiak eta Estibaliz Jalonek behin baino gehiagotan lan egin dute elkarrekin. Udazkenean kaleratutako da haien album berria, 3. Etxepare Bekaren irabazlea. Pamiela argitaletxeak argitaratuko du euskaraz eta Galiziako Faktoria K argitaletxeak gaztelaniaz eta galegoz. Irabazleek 6.000 euro jaso dituzte egile eskubideen aurrerapen gisa. Euskaraz sortutako albumak sustatzekoLiburutegietako haurren txokoetan presentzia berezia dute albumek. Euskaraz ere franko argitaratzen dira, baina horietan gehienak itzulpenak dira eta ez euskaraz sortuak. "Euskal literaturak abandonatutako eremua izan da album ilustratuarena, oso zaila delako horrelako liburuak argitaratzea" esan zuen Patxi Zubizarretak sariaren banaketa ekitaldian,"baina lurralde erakargarria da, helduak eta haurrak erakartzeko oso eremu interesgarria". Euskaraz sortutako album ilustratuek bultzada bat behar zutelakoan, 6.000 euroko sari tentagarria sortu zuten Nafarroako Udaletako Euskara Zerbitzuek elkarlanean. Era berean, alor honetan Euskal Herriko literatur sarietan zegoen hutsunea estali nahi izan dute. Saria ematera mugatu ordez, saritutako lana Pamiela argitaletxeak argitaratzen du euskaraz, eta Faktoria K de libros argitaletxeak gaztelaniaz eta galegoz. Era horretan, euskarazko albumen sorrera laguntzeaz gain, euskal sortzaileak Euskal Herritik kanpo ezagutarazteko aukera ona ere ematen du. Etxepare Beka 2004 sortu ziren Etxepare Literatur Sarien ondorengoa da. Aurrerantzean Etxepare SariaNafarroako Euskara Zerbitzuak haurrendako album ilustratuak saritzen jarraituko dute. Beka zena, sari izanen da aurrerantzean: Etxepare Saria. Beraz, egileek amaituta bidali beharko dute lana. Dagoeneko indarrean dago edizio berria. Urtearen amaiera arte, azaroaren 30era arte, irekita dago albumak aurkezteko epea. Interesatuek www.etxeparesaria.net orrian dituzte lehiaketaren oinarriak. AntolatzaileakNafarroako Udaletako Euskara Zerbitzuek antolatzen dituzte Etxepare Sariak. Entitate horiek dira egitasmoarekin bat egin dutenak: Auritz, Erroibar eta Luzaideko Udalak, Barañaingo Udala, Baztango Udala, Berriobeitiko Udala, Berriozarko Udala, Bortzirietako Euskara Mankomunitatea, Burlatako Udala, Esteribarko Udala, Garesko Udala, Nafarroako Iparraldeko Euskara Mankomunitatea, Lizarrako Udala, Malerrekako Mankomunitatea, Orkoien, Oltzako Zendea, Etxauri eta Bidaurretako Udalak, Sakanako Mankomunitatea, Uharteko Udala, Zaraitzu eta Erronkariko Batzorde Nagusiak eta Zizur Nagusiko Udalaren Kultur Patronatua.Entitate horiek Nafarroako Gobernuaren laguntza izan dute, baita Pamiela eta Factoria K de libros argitaletxeena ere.


Euskaltelek World Tour lizentzia lortu du 2013ko denboraldirako

Nazioarteko Txirrindularitza Batzordeak (UCIk) 15 taldeko zerrendan sartu du talde laranja. Alberto Contadorren Saxo Bank, zerrendatik at gelditu da, eta beste hiru talderekin borrokatu beharko du.

UCIk egindako zerrendan, taldeek 2013rako euren 12 txirrindulari onenekin sinatuta dituzte akordioak eta 2011an eta 2012an lortutako emaitzak kontuan hartu ditu. Gainera, kriterio etikoak eta ekonomikoak ere aintzat hartzen dira.

Hurrengo 15 taldeek UCI World Tour lizentzia eskuratu dute:

Ag2r, Astana, BMC, Cannondale, Euskaltel-Euskadi, Garmin-Sharp, Lampre-Merida, Katusha, Movistar, Omega Pharma-Quick Step, Orica-GreenEDGE, Rabobank, RadioShack-Nissan, Sky eta Vacansoleil.

Jarraian, Argos-Shimano, Lotto-Belisol, La Francaise, Europcar eta Saxo Bank-Tinkoff sailkatu ditu.


Auto elektrikoa erosteko laguntzak indarrean daude Hegoaldean ere

Dirua aurki amai daitekeela ohartarazi dute saltzaileek, itxaron zerrenda handia dagoelako

Autonomia murritza eta prezio handia. Auto elektrikoen bi traba nagusietako lehena arintzen ari dira autogileak; bigarrenerako, berriz, laguntza publikoak derrigorrezkoak dira oraindik. Kostata izan bada ere, Espainiako Gobernua ere batu da ibilgailu alternatiboen erosketa diruz laguntzen duenetara. Movea du izena planak, eta indarrean dago ekainaren amaieraz geroztik.

Laguntzek susperraldi bat eragin beharko liokete Hego Euskal Herriko auto elektrikoen merkatu txikiari. Urtarriletik ekainera 136 auto elektriko huts saldu dira Hego Euskal Herrian, iazko epe horretan baino hemeretzi gehiago (+%16,2). Askoz gehiago hazi da hibridoen salmenta: 1.133 izan dira, %74 gehiago. Biak batuz gero, aurten saldutakoen %4,9 dira.

Movea planari esker, laguntza bat izango dute konbustioko motorra ez daraman auto berri bat erosten duten Hego Euskal Herriko biztanleek. Movean jasotako laguntzak ez dira bateragarriak erkidegoak eman ditzaketenekin. Orain arte, Euskal Energiaren Erakundeak eman ditu auto elektrikoa erosteko laguntzak. Movearekin, dirua kargarako tokiak laguntzeko erabiltzea erabaki du EEEk.

Movea plana urriaren 15era arte izango da indarrean, baina oso litekeena da dexente lehenago bukatzea, auto saltzaileek iragarri baitute itxaron zerrenda handia dagoela laguntzak jasotzeko. Madrilek kalkulatu du 3.500 ibilgailuk jasoko dutela laguntza: 1.800 auto eta furgoneta elektrikok, gas likidotuko 1.300 ibilgailuk, gas naturala darabilten 240 autok eta furgonetak, eta 230 motor elektrikok. Laguntzari eusten dionak gutxienez bi urtez eutsi beharko dio jabetzari. Gainera, zazpi urtetik gorako ibilgailua zakarretara bota eta alternatibo bat erosten dutenek 750 euro eskatu ahal izango dituzte.

Iparraldean, 10.000 euro

Guztira 14,26 milioi euro jarriko ditu Espainiako Gobernuak, 2015ean jarritakoa baino %14 gutxiago. Kopuru txikia dela salatu du sektoreak. «Diru laguntzen plan egonkorrago bat behar da, beste energietara jauzi egiteak sortzen dituen zalantzak uxatuko dituena», esan du Tomas Herrera Ganvameko zuzendariak. Europako beste herrialde batzuetan laguntzak Espainiakoak halako hamar direla gogorarazi du.

Ipar Euskal Herriko biztanleek ere laguntzak jasotzen dituzte. Auto elektriko bat erosten dutenei 6.000 euro ematen dizkie Parisko gobernuak —6.300 euro iaz—. Hori bai, laguntzak gehienez ibilgailuaren prezioaren %27 har dezake. Baina, gainera, gasolio bidezko auto zahar bat —2006tik aurrekoa— bota eta elektrikoa erosten duenak 4.000 euroko gainsaria du. Hau da, guztira 10.000 euro patrikara ditzakeela.

Frantziako Gobernuak ibilgailu elektrikoen aldeko apustua egin du, eta hibridoen aldekoa lausotu. Horrela, hibridoek laguntza galdu zuten urtarrilaren 1ean. Hibrido entxufedunen erosleek, ordea, mila eurokoa eska dezakete, eta 2.500 euro gehiago lor ditzakete baldin eta gasolio bidezko zaharra txatarretara botaz gero.


Uztailera arte, iaz iritsiriko migratzaileen erdiak lehorreratu dira Europan

Lehen aldiz, migratzaile gehiago iritsi dira Espainiara Italiara baino. Italiak ez dizkio portuak irekiko Proactiva Open Arms erakundeari

Azken aldian EB Europako Batasuneko herrialdeek migrazioarekin duten jarrera hizpide da nazioartean. Gero eta migrante gehiago etortzen direla diote Europako lider ugarik, eta asko indartu dira halako mezuak, baina IOM Nazioarteko Migrazio Erakundeak Europako migrazio datuak aurkeztu ditu atera berri duen txostenean. Datu horien arabera, 2018aren lehen erdian 50.872 migratzaile iritsi dira Europara; iazkoen erdia baino gutxiago. Beheranzko joera hori nabarmena da 2016tik. Ordutik, ia laurden bat gutxitu dira migrazioak. 2016ko lehen seihilekoan, 241.859 migratzaile iritsi ziren Europara; iaz, 109.746; eta 50.872 aurten.

Lehorreratzeko lurraldea da aldatu den joera nagusia. Espainian, ia hirukoiztu egin da urtarriletik iritsitako migratzaile kopurua. 18.061 errefuxiatu iritsi dira Espainiako portuetara; horietatik 10.000, ekainean. Joan den urtean, 6.500 migratzaile lehorreratu ziren Espainiako portuetan. Italian, berriz, alderantzizko joera izan da: aurten, 17.827 pertsona iritsi dira Italiara, eta iaz, aldiz, 93.237. Hori horrela, Espainiara migratzaile gehiago iritsi dira Italiara baino, lehendabiziko aldiz. Grezian ere beheranzko joera da nabarmen; 14.678 migratzaile iritsi dira Greziako kostetara aurten, joan den urtean iritsi zirenen erdia baino gutxiago, eta duela bi urte baino %81 gutxiago.

Gero eta migrante gutxiago iristen direnez Europara, hildakoak ere gutxiago dira, proportzioan. Hala ere, Mediterraneo itsasoan hiltzen dira migratzaile gehien, gainontzeko itsasoekin konparatuta. Udan iritsi ohi dira errefuxiatu gehien, eta ekainean, uztailean eta abuztuan izaten dira heriotza gehien ere. 2018an, 1.443 lagun hil dira Mediterraneoan, iaz hil zirenen erdia ia; 2.381 hil ziren 2017an. Munduko itsasoetan hildako migratzaileen erdia baino gehiago dira, baina; 2.186 errefuxiatu hil dira munduko itsasoetan.

Europara etortzen diren migratzaile gehienak Afrika iparraldekoak dira oraindik ere. Tunisiakoak dira aurten Italian lehorreratu diren gehienak (%18); Eritreakoak %15 dira, Sudangoak %9, eta Nigeriakoak, %7,5. Asiatik etorritako migrante gehienak, berriz, pakistandarrak (%4) eta irakiarrak (%3,5) dira.

Austriak laguntzarik ez

Herenegun iritsi ziren 450 migratzaile Sizilia uharteko portu batera. Erdia Espainiak, Alemaniak, Frantziak, Maltak eta Portugalek hartu dituzte, bakoitzak 50. Italian geratu dira gainontzeko 250ak. Austriak esan du ez duela inor hartuko; Sebastian Kurz Austriako kantzilerrak uste du 2015etik Austriak EB Europako Batasuneko gainontzeko herrialdeek baino asilo eskaera gehiago onartu dituela, «biztanle kopurua» kontuan izanda.

Proactiva Open Arms gobernuz kanpoko erakundeak bi ontzi bidali berri ditu Mediterraneoko uretara migratzaileak erreskatatu asmoz. Matteo Salvini Italiako Barne ministroak ez du baimenik emango erreskatatuak Italian lehorreratzeko. Twitterren esan du gobernuz kanpoko erakundeak hobe duela «dirua eta denbora» aurreztu, migratzaileek «postaletan» ikusi beharko baitituzte Italiako portuak.


Ikus-entzunezkoen rallya: Gasteizko Trastaka taldeak jaso zuen lehen saria

Joan den zapatuan, abenduak 29, egin zen Elgetan Euskal Herriko III. Ikus-entzunezko Rallya. Hamabi taldek parte hartu zuten; guztira 75 bat lagunek.

Sariak

1. saria (1.500 euro): TRASTAKA taldea (Gasteiz). Bestaldean

2. saria (1.200 euro): LOGUREA taldea (Eibar). Hirugarren zenbakia

3. saria (900 euro): ERREKORTXOLIS (Zarautz). El Par Geta

Kronika eta argazkiak

Rallyaren gaineko kronika egin dute blogean. Hemen irakur dezakezue.

Argazkiak ere badaude Flickerren.


Brouarden kontsultan

Harkaitz Cano idazleak eta Adur Larrea marrazkilariak Santi Brouard mediku eta politikariaren bizitza ardatz duen komiki bat kaleratu dute: 'Antzara eguna'


Llama bat Larunen

Pottokak, behorrak, zaldiak, ardiak... Horietatik aunitz ibiliko dira Larun aldean, baina batere ohikoa ez dena llama bat ikustea da. Bada, argazkian ageri den llama hori Larun aldean ibili da duela gutti arte. Lehendik ere inguruan zebilen arren, uztailaren 7an harrapatu zuen Foru Poliziak dardo anestesiko batekin.


Eguraldiaren berri emateko zure argazki eta bideoak behar ditugu

Zure begiek ikusitakoa ikusi nahi dugu Hemen Debagoiena saioan. Horregatik, hurrengo eguenetik aurrera, asteburuko iragarpenaren berri emango dugu aipatutako saioan eta horretarako, zuen argazki edo bideoak behar ditugu. Bidali Whatsapp zein Telegramera –688 69 00 07 telefonora– ateratzen dituzuen argazkiak eta grabatutako bideoak eta hilero, sari bat zozketatuko dugu, lehen saria Errigorako saskia izango delarik.


Ingenieria Iradik irabazi du Lazkaoko 24 orduen txapelketa

Ingenieria Iradi taldeak lortu du garaipena Lazkaoko 24 orduak futbol txapelketan. Finala Ingenieria Iradi eta Rave taldearen artean izan da, eta azkenik, Ingenieria Iradik lortu du garaipena. Atzo 12:00etan hasi zen futbol txapelketa, eta 24 orduren buruan amaitu da.

San Benito Ikastolako batxilergoko bigarren mailako ikasleek antolatu dute txapelketa beste behin ere. Helburua, ikasturte amaieran egingo dute ikasbidaiarako dirua lortzea izan da. Beraz, futbol txapelketaz gain, jakiak ere saltzen aritu dira.


Zinea, ipu¡na eta antzerkiaz gain, haur parkea eta sagardo berriaren eguna hilabete honetan

Urte berriari ekiteko, ekintzaz gainezka dator urtarrila Astigarragan. Eta ohi bezala, zinea, ipuina eta antzerkia izango dira eta horrez gain, haur parkea, gazte informazio gunea eta sagardo berriaren eguna. Haur parkea, gaur bertan izango da. Haurrek gozatzeko izango dituzte: puzgarriak, ludoteka, gomming-a eta jokoetarako pantailak. Kiroldegian izango da goiz eta arratsalde: 11:30etatik 13:30etara eta 17:00etatik 19:30etara.

Haurrentzako zinean ‘Ponyo itsaslabarrean’ eta ‘Zientzia fikzioa’

Zineari dagokionez, haurrentzako ikusgai izango dira Ponyo itsaslabarrean eta Zientzia fikzioa pelikulak. Lehenengoa urtarrilaren 9an, datorren larunbatean, izango da eta Zientzia fikzioa hilaren 16an. Biak kultur etxean izango dira 17:00etan. Sarrerak euro batean daude salgai kultur etxean, proiekzioa izango den astean eta emanaldia baino ordu bete lehenago.

‘Ali Baba eta 40 lapurrak’ ipuin orduan

Urtarrilaren 12an, ipuin ordua izango da Lur Kortaren eskutik. Ali Baba eta 40 lapurrak ipuina eskainiko du liburutegian. 3-5 urte bitarteko haurrentzat 17:45etan izango da eta 6-9 urtekoentzat 18:15etan.

Antzerkia: ‘Anbotoko Mari’ haurrentzat eta ‘Ate joka’ helduentzat

Antzerki emanaldirik ere ez da faltako hil honetan kultur etxean. Anbotoko Mari antzezlana izango da haurrentzat hilaren 24an, 17:30etan. Sarrerak salgai izango dira 2,5 euroan. Helduentzat berriz, Ate joka emango dute urtarrilaren 30ean, 22:00etan, eta sarrerak salgai izango dira 4 euroan.

Sagardo berriaren eguna hilaren 13an

Sagardo denboraldiari hasiera emateko, sagardo berriaren eguna izango da hilaren 13an. Aurkezpena egingo da kultur etxean 12:00etan eta sagarrondo bat landatuko da. Ondoren, Petritegi sagardotegian, txotx ekitaldiarekin denboraldiari hasiera ofiziala emango zaio. Horrez gain, KZ Gunea irekita izango da hilaren 11 eta 25ean eta Guraso-eskola izango da hilaren 13 eta 27an, Arantzazuko Ama ikastolak antolatuta. Aldaketa batzuk ere badira: Gazte informazio gunea orain astelehenetik ostiralera egongo da zabalik eta Gaztelekua asteartetik igandera.


Espetxe politikan "urratsak" eskatu dizkio EAJk Espainiako Gobernuari

Ezer aldatu izan ez balitz bezala jokatzeari uzteko eskatu dio Aitor Esteban Espainiako Kongresuko EAJren bozeramaileak Mariano Rajoy Espainiako presidenteari.

Espetxe politikari dagokionez, "ezertxo ere ez mugitzea ez da modu intelijentea" ekiteko, Aitor Esteban Espainiako Kongresuko EAJren bozeramaileak uste duenez. Egoera aldatu egin da, eta, beraz, "urratsak" egiteko eskatu dio Mariano Rajoy Espainiako presidenteari, "aktiboago" jokatzeko, ETAren barnean zatiketa saihesteko.


'Iruñea Kantuan', gaur gauean ETB1ean

Xabier Euzkitzek eta Amaia Zubiriak aurkeztuko dute Iruñeko Baluarte Jauregian grabatutako saioa. Beraiekin euskal kantu ezagunenak abesten abeslari ezagunak izango dira.

'Iruñea Kantuan' kontzertua eskainiko dau gaur gauean, Gabon Gaua, ETB1ek, 'Euskal Kantuen Gaua' saioaren aurretik, 21:45ean. Iruñeko Baluarte Jauregian grabatutako saioa, Xabier Euzkitzek eta Amaia Zubiriak aurkeztuko dute, eta, eurekin batera, euskal kantu ezagunenak abesten, abeslari ezagunak izango dira. Horrez gain, dantzariak eta sorpresak izango dira.

Euskal kantutegi tradizionaleko abestiak entzungo ditugu, hala nola, 'Oi ama Euskal Herria', 'Eperra' , 'Euskal herrian euskeraz', 'Bagare', 'Goizian argi hastian', 'Habanera', 'Txoria Txori', 'Goizeko eguzki argia', 'Lau Haizetara', 'Herribera', 'Ikusi mendizalea', 'Ixil ixilik dago' eta 'Xalbadorren Heriotzean'

Xabier Euzkitzez eta Amaia Zubiriaz gain, besteak beste, Jaione Olazabal, Pantxoa Carrere, Maite Itoiz, John Kelly, Laura Latienda, eta Alberto Zunzarren izango dira abesten.


Bi lagun inputatu dituzte presoen alde bertsotan aritzeagatik

Jagoba Apaolaza eta Iker Pastor bertsolariek eta beste hamahiru lagunek 24an eta 25ean deklaratuko dute

Jagoba Apaolaza eta Iker Pastor bertsolari arabarrek Espainiako Auzitegi Nazionalean inputatuta deklaratuko dute hilaren 24an eta 25ean, Gasteizko Alde Zaharreko 2012ko festetan presoen aldeko kalejiran bertsotan aritzeagatik. Ekitaldi horretan parte hartzeagatik, beste hamahiru lagun gehiago inputatu dituzte.

Bertsozale Elkarteak babesa azaldu die bi bertsolariei eta haien senideei, eta kargurik gabe libre gera daitezela eskatu du. Ekaitz Elorriaga Arabako Bertsolari Elkarteko lehendakariak agiria irakurri du elkartearen izenean. «Pertsona guztien iritzi eta pentsamenduak libreki adierazi ahal izatea eta errespetatzea ezinbestekoa» dela azpimarratu du, eta inputazioek libreki adieraztea eta sortzea galarazten dutela salatu. «Adierazpen askatasuna urratu eta euskarazko kulturgintzari zuzenean erasotzen diete inputazioek».

Gogoratu duenez, bertsolariek garaian garaiko eta tokian tokiko gertakizunen gainean kantatu izan dute beti, eta, horregatik, beren jarduna «jazarria» izan dela. «Garai horiek gainditutzat genituenean etorri da bertsolarien kontrako eraso zuzen hau», adierazi du.

Kultur jardun batengatik kartzelatzeko mehatxua egitea «larria eta onartezina» dela salatu du Elorriagak. «Kulturak, biziko bada, ezinbestekoa du sortzaileak bere sentimendu eta pentsamenduak libreki adieraztea, eta epaiketa prozesuak berak dagoeneko baldintzatu egiten du adierazpen askatasuna». Hori hala, mehatxurik, zentsurarik eta zigorrik ez dutela onartuko ohartarazi du.

Apaolazari eta Pastorri elkartasuna agertzeko, bertso saioa antolatu dute ostegun honetarako Gasteizko Gaztetxean. Gainera, datorren larunbatean agerraldi jendetsua iragarri dute Aihotz plazan, 12:00etan, Bertsolariak libre lelopean.


Antiguako Matia kalea oinezkoentzat igande eta jai egunetan

Antigua Berdea ekimenaren barruan Matia kalea autoentzat ixtea erabaki du Donostiako udalak. Igandetan eta jai egunetan oinezkoentzat soilik egongo da irekita Matia kalea.

Antigua Berdea ekimenaren barruan Matia kalea autoentzat ixtea erabaki du Donostiako Udalak. Igandeetan eta jai egunetan oinezkoentzat soilik egongo da irekita Matia kalea. Gainontzeko sei egunetan autoek normaltasun osoz ibili ahal izango dute kalean. 'Amarauna' saioa bertara joan da, igandez, zein itxura duen ikustera.


Etxeberria eta Zia Pistako Espainiako Kopara

Lehenengo jardunaldia asteburuan jokatuko da, Galapagarren

Abian da 2017ko pistako txirrindularitza denboraldia. Asteburu honetan emango zaio hasiera, hain zuzen ere, Pistako Espainiako Kopari. Kopak hiru jardunaldi izango ditu: otsailaren 3an eta 4an Galapagarren, martxoaren 10ean eta 11n Tafallan eta martxoaren 31n eta apirilaren 1ean Donostian. Ondoko kategorietan jokatuko da: kadeteak, juniorrak eta eliteak.

Nafarroako selekzioak hautatu ditu zein txirrindularik ordezkatuko duten Nafarroa Pistako Espainiako Kopan. Tartean ariko dira Josu Etxeberria iturmendiarra (Aralar-Intersport Irabia) eta Hodei Zia (Burunda-Quesos Albeniz).

Aurreko urtean Euskadi selekzioak irabazi zuen Pistako Espainiako Kopa. Bestalde, Gaztela Leongo selekzioarekin ariko da Burunda-Quesos Albeniz klubeko Mateo Gonzalez txirrindularia.

Sakandarrak ongi Gipuzkoako Bio Racer Saria Challengean

Azarotik ilbeltzera bitartean jokatu zen Gipuzkoako Pistako Bio Racer Saria Challengea, Donostiako belodromoan. 8 proba izan ziren guztira eta azkena ilbeltzaren 15ean jokatu zen. Bertan lehiatu ziren hainbat txirrindulari sakandar.

Sailkapen orokorrean, gizonezkoen junior mailan Unai Iribar (Limousin) izan zen txapelduna (250 puntu). Quesos Albenizeko Mateo Gonzalez zazpigarrena sailkatu zen (138 puntu) eta Intersport Irabiako Josu Etxeberria hamargarrena (122 puntu). Quesos Albenizeko Hodei Zia 31.a salkatu zen (58 puntu).

Emakumezkoetan, aldiz, Ekhiñe Rivas izan zen onena (213 puntu). Bakarne Gonzalez altsasuarra (Gipuzkoa Ogi Berri) laugarrena sailkatu zen (184 puntu) eta CAF Transport Engineering taldeko Joana Irastorza etxarriarra hogeigarrena (63 puntu).

Elite mailan Igor Arruti (Tolosa) izan zen onena, 197 punturekin. Rural Kutxa talde sakadarreko Jon Irisarri 11.a sailkatu zen (97 puntu), Ander Alonso 19.a (63 puntu), eta Sergio Rodriguez 41.a (12 puntu).


Tabirako Baquek VII Udaeskola antolatu du

Tabirako Baque saskibaloi taldeak VII Udaeskola antolatu du. Tabirako Baquek udaleku hauetarako izen emateko epeak zabaldu ditu. Zazpigarren urtez, ekainaren 23tik uztailaren 4ra arte, etxeko gazteenek saskibaloian jolasten gozatzeko aukera izango dute.

Udaeskola zazpi urtetatik hamalau urtera artekoentzat izango da. Hala ere, adin tarte hori baino zaharragoak diren umeekin talderen bat egin ez gero, antolatzaileak hauek onartzeko prest daude. Saskibaloi eskola hauek 9:00etatik 18:00 arte izango dira, asteburuak salbu.

Aurtengoa, oraingo zuzendaritza honek antolatuko duen azkenengo udaeskola izango da, beraien legealdia 2015ean bukatuko baita. Beraien hitzetan, aurten inoiz baino ilusio handiagorekin dabiltza, beraiek antolatuko duten azkena izango baita. Hemendik aurrera, zuzendaritza berrikoek erabaki beharko dute udaleku hauekin jarraitu edo ez.

Udaeskola hauek umeek ikasi edota hobetzea izango du helburu. Horretarako, umeek goizetan entramentu serio eta gogorrak egingo dituzte, eta arratsaldeetan berriz, baloiarekin jolastu eta dibertitzeko denbora edukiko dute. Saskibaloiaz gainera, beste hainbat ekintza ere egingo dituzte: tenisa, rokodromoa, atletismoa, igerilekura irteerak… Baita ere, antolatzaileek azpimarratu dute umeei hitz egingo zaien hizkuntza bakarra euskara izango dela.

Aurtengo udaeskolak 150 umerentzako lekua izango du, beraz umeak izen-emate ordenean izango dira onartuak. Interesatuta dagoenak tabirako@gmail.com era, haurraren izen-abizenak, jaiotze-data, helbide elektronikoa, telefono zenbakia eta ikasten duen zentroaren izena bidali beharko ditu. Horrez gainera, jendeak izena eman eta ez datorrela sahiesteko, izena ematerakoan 45 euroko fidantza bat ordaindu beharko da. Oraindik ziur ez dakiten arren, gutxi gorabehera 320 euro izango dira udalekuak, prezio honen barruan udaeskola, ekipazioa, bazkaria eta merienda sartuko dira.


Saraspe plazaren aurreko espaloia ere zabalduko du Gernika-Lumoko Udalak

Ubitarte kalea, obren ostean

“Oinezkoen segurtasuna bermatzea” dauka udalak helburu. Hori horrela, Saraspe plazaren aurrean dagoen Juan Calzada kaleko espaloia 40 zentimetro zabalduko duela jakinarazi du. Gaur egun bi metroko zabalera dauka espaloiak tarte horretan, baina “bi aste barru” 2,40koa izango da zabalera. Horrez gain, lauzak aldatuko dituela jakinarazi du udalak. Hain zuzen, egungoen antzekoak jarriko ditu, “granito arrosazkoak”.

Juan Calzadan lan gehiago aurreikusi ditu udalak. Izan ere, 86. ataritik 96.era bitarteko tartean argiztapena hobetuko duela jakinarazi du. Hain justu, biribilgunearen inguruan “beso bikoitzeko lau argi berri” ipiniko ditu. Lan horietan 8.500 euroko inbertsioa egingo du.

Bestalde, dagoeneko amaitu ditu Ubitarte kaleko obrak. Errepideko zorua berritu du, alde bietan espaloia metro eta erdiraino zabaldu du, eta hormigoizko lauza ez labankorrak jarri ditu.


Oindi ingurura irteera, bihar

Oindiri bira izeneko irteera antolatu du Mendiriz Mendik, bihar. Plazara azaldu behar da 08:30etan.


Klasikoak berrituz

Klasikoen interpretazio garaikidea izango da aurten Erriberriko Antzerki Jaialdiaren ardatza. Gaur hasi, eta abuztuaren 5era arte iraungo du

Erriberriko Antzerki Jaialdiaren 18. aldia egingo dute gaurtik abuztuaren 5a bitartean. Luis Jimenez zuzendari artistiko berriaren gidaritzapean, obra klasikoen berrirakurketa edo interpretazio modernoagoetan oinarrituko da aurtengo programazioa.

Gaur egun onenen artean dauden antzerkigileen eta zuzendarien lanak ikusteko aukera izanen da. Aldi berean, jaialdiak antzerkigile gazteen edota inklusio sozialeko antzerkiaren aldeko apustua ere egin du.

Programazioaren ardatza obra klasikoen interpretazio modernoa izanen da, kalitatea ahaztu gabe. Egungo zuzendarien eskutik, besteak beste, Miguel de Cervantesen, Felix Lope de Vegaren eta William Shakespeareren lanen interpretazio garaikideak ikusteko aukera egonen da Erriberrin. Esate baterako, Cervantesek eta Alberto Conejerok bat egingo dute Rinconete y Cortadillo obran, eta Lope de Vega Antonio Alamoren Fuenteovejuna obraren eskutik helduko da. Aktoreen artean, Nafarroakoak ere izanen dira. Horrez gain, programaren barruan, munduko musika ezberdinez, poesiaz, flamenkoaz eta nazioarteko ikuskizunez ere gozatu ahalko dute jaialdira doazenek.

Aurten, jaialdiaren aurrekontua 350.000 euro da, eta, iaz bezala, Nafarroako Gobernuko Kultura Zuzendaritza Nagusiaren laguntza du.

Ikuskizuna eta ikaskuntza

Programa bost agertokitan eramanen dute aurrera: Erriberriko Errege Jauregian —La Cavako agertokian eta arma patioan—, Karlos III.aren plazan, kultur etxean eta ikastetxe publikoan.

Ikuskizunez gain, hainbat ekitaldi antolatu ditu Erriberriko Antzerki Jaialdiak modu paraleloan. Horien artean, aktore profesionalentzako eta amateurrentzako tailerra, aktore nafarrei zuzendutako antzerkiaren ikerkuntzarako laborategia eta Nafarroako talde profesional batek aurkeztutako proiektu artistiko baterako mintegia daude.

Sarrerei dagokienez, Internet bidez edo Baluarteko leihatilan (Iruñea) eta Erriberriko Ardoaren Museoan eros daitezke.

Erriberriko Antzerki JaialdiaErriberrin, gaur hasi, eta abuztuaren 5era arte (Nafarroa).


Zerga politikaren atrezzoa

Eusko Legebiltzarra atrezzoa baino ez da zergei buruzko eztabaidan. Legebiltzarkideak, antzezle, lehendik ikasitako eta errepikatutako rolak jokatzen, jakinda zergei buruzko errealitatea antzokiko fikziotik kanpo dagoela, batzar nagusietan eta Zergak Koordinatzeko Organoan. Atzo, zerga erreformari buruzko eztabaidan, hanpatuegi aritu zenik ere izan zen, PSE-EEko Patxi Lopez EAJren kontra, eta PPko Anton Danborenea PSE-EEren aurka. Eta obra biribiltzeko, bozketen hasieran Marx anaien filmen ukitu komikoa eta surrealista ere izan zen, Bakartxo Tejeria Eusko Legebiltzarreko presidentea zer bozkatzen ari ziren eta zer bozka zezaketen argitu ezinik.

Hala ere, alderdi bakoitzaren gidoitik kanpoko mugimenduak izan ziren atzo, eta Eusko Legebiltzarrak atrezzo hutsa izateari utz diezaioke: PSE-EEk eta EH Bilduk ebazpen bat hitzartu zuten, zergen eztabaida Eusko Legebiltzarrera eramateko, betiere Batzar Nagusien erabakitzeko eskumena galdu gabe. UPDk ere jakinarazi zuen alde zegoela baina abstenitu egingo zela, EH Bildurekin bat ez egiteagatik. Alegia, berez, 38 legebiltzarkide —gehiengoa— daude zergei buruzko eztabaida Eusko Legebiltzarrera eramatearen alde.

PSE-EE da proposamenaren bultzatzaile nagusia. Eusko Jaurlaritzan ez zuen lortu zerga erreforma bultzatzerik, eta oposizioan gaia Eusko Legebiltzarrera eraman nahi du, ez baitu foru aldundietan agintzen, eta bere eragina Gipuzkoan baino ez baita nabaritzen. Are gehiago PPk eta EAJk aurrekontu eta zerga kontuetan bat egin dutenetik.

EH Bilduk proposamenaren alde egin zuen atzo, baina ez du utziko zerga politika Eusko Legebiltzarraren esku. Gipuzkoako zerga erreforma bere kudeaketaren ikur bihurtu du, eta orain urrats ausartagoak egin nahi ditu sozietate zergan. Eusko Legebiltzarrean, gainera, UPDren apetaren mende legoke, PSE-EErekin elkartuta EAJ-PPri aurre egiteko.

PPk ez du zerga erreformarik nahi. EAJk baietz dio, diru premia larria baitu —Eusko Jaurlaritzak 1.200 milioi euro gutxiago ditu gastatzeko—, baina aho txikiarekin esaten du, erreformaren zehaztasunik eman gabe. «Orekatua, koordinatua eta harmonizatua» nahi du. Orain arteko antzezlanetan ikasi dugu EAJk norekin harmonizatzen dituen zerga aldaketak: PPrekin.


Maren Negroren irudiarekin egin dute liburutegiko irakur puntua

Marrazki lehiaketa bidez hautatu dute aurten ere irakur puntuaren irudia liburutegiko kideek. Eta lehiaketa hori 11 urte dituen Maren Negro Gomezek irabazi du.

Ainhoa Cabero pintura irakaslearekin batera deitu dute marrazki lehiaketa, eta horra aurkeztu dituzten marrazki guztiak daude ikusgai Arkupeko harreran.

Irabazlearenarekin, ostera, 2019ko irakur puntua egin dute eta hori etxe guztietara banatu egunotan. Hor azaltzen dira, gainera, liburutegiko 2019ko egutegia eta ordutegia.

Gabon egunetako ordutegia

Egun hauetako ordutegia ohiko izango dela gogorarazi dute liburutegiko kideek: astelehenetik ostiralera: 10:00-13:00 eta 16:00-20:00. Zapatuetan goizez bakarrik: 10:00-13:00. Itxita egongo da honako egun hauetan: 24, 25, 31 eta urtarrilak 1 eta 5 (zapatua).

Neguko gida eskuragai

Beste urte batzuetan lez Neguko Gida kaleratu dute haur, gazte zein helduentzako gomendioekin: "Bertan liburu, musika eta film proposamenak egiten ditugu bailarako beste liburutegiekin elkarlanean", jakinarazi dute.


Hedabideek «konpromisoa» eskatu dute

Euskarazko hedabideen sektoreak erakundeentzat estrategikoa izan behar duela agertu du

Hirurogeitik gora euskarazko komunikabidek editorial bateratua argitaratu zuten atzo prentsan, herri erakunde publikoen sostengu eta babes handiagoa eskatzeko. Herri honetako sektore estrategikoa osatzen dutela nabarmendu dute euskarazko hedabideek, eta horrek instituzioen «konpromiso sendoagoa» izan beharko lukeela adierazi dute. Hasiera batean editoriala sinatutako komunikabideei —besteak beste, Berria, Aizu!, Argia, Bilbo Hiria irratia, Goiena, Entzun, Gure Irratia, Gaur 8 eta Hala Bedi— beste hainbat joan zitzaizkien gehitzen atzo.

Agus Hernan Irungo Pausu Mediako ordezkariak «ekimen historiko» deritzo euskarazko komunikabideak helburu baten inguruan elkartzeari. «Aurretik ere egon dira ekimen bateratuak, baina une hau, testuinguru honetan, historikoa da». Joanmari Larrarte Berria taldeko kontseilari ordezkariak dioenez, krisi ekonomikoak eta etorkizuneko hedabideen garapenak «ataka zailean» jarri ditu euskarazko hedabide gehienak, eta hori elkarrekin lan egiteko pizgarria izan da. «Urte hauetan hedabide batzuk desagertu ere desagertu dira, eta beste batzuk zailtasun handiekin ari gara aurrera egiten. Horrek euskarazko komunikabideen analisia partekatzera eramaten gaitu».

Eta irakurketa partekatu horrek esaten du azken 30 urteotan aurrerapauso handia eman dutela hedabideek, eta gaur egun 400.000tik gora herritarrek kontsumitzen dituztela euskarazko komunikabideak. Euskararen sustapenean eta erabileran eragiten dute, baina ekonomikoki ere sektore garrantzitsua osatzen dute. 600 langiletik gora ari da publikoak ez diren euskarazko hedabideetan lanean.

Krisiak, baina, bete-betean eragin du haietan. Eragin du diru laguntza batzuk murriztu egin dizkietelako, eta eragin du publizitate sarrerek jaitsiera handia izan dutelako. Joxe Rojas Topaguneko Hedabide Saileko arduradunaren iritziz, «nabarmena da» krisiak hedabideetan eragin duena. «Gure kasuan, krisiak ondorioak utzi ditu merkataritza txikian , eta publizitateari dagokionez, hori denez gure iturri handienetakoa, gure publizitate sarreretan ere eragina izan du». Larrartek ere «jaitsiera orokorra» izan dela esan du, eta Hernanek ekinbide politikoarekin lotzen du, esaterako, Ipar Euskal Herriko komunikabideetan gertatzen dena: «Euskararen Erakunde Publikoak bultzatu izan du publizitate instituzionala euskarazko komunikabideetan sartzea, baina Paueko Kontseilu Nagusiak baino ez du egiten».

Euskarazko hedabideek badute gainerako hizkuntzetan argitaratzen direnen aldean ezberdintasun handi bat. Beti «justu» ibili dira, Larrartek dioenez. «Beste hizkuntza batzuetan negozioa egin dute, baina euskaraz ez, ez dugu inoiz negoziorik egin». Xabier Letona Argia aldizkariko zuzendariaren arabera horrek «abantaila» batzuk ere eman dizkio sektoreari: «Ohituak gaude ekonomikoki larre motzean ibiltzera, estutasunak izanda eustera. Ez dugu etekinik izan, eta izan dugunean gure komunikabidean inbertitu dugu. Horregatik, krisiak ez du sarraski handirik eragin, nahiz eta desagertu diren komunikabide batzuk: Ttipi Ttapa telebista, Geu Gasteiz, Txaparro...

Hedabideak, funtsezkoak

Prentsak berea duen krisiak krisi ekonomiko globalarekin bat egin izanak «egoera larri eta estuan» jarri ditu hedabideak, Letonaren iritziz. Baina komunikabideak «hizkuntz garapenerako funtsezkoak» dira oraindik ere. «Leku guztietan horrela da, eta uste dugu gurean ere horrela dela. Euskarak garapen ahalik eta handiena izatea nahi badugu, euskarazko hedabide ahalik eta indartsuenak izatea da logikoena». Larrartek ere euskarazko hedabideak «ezinbestekoak» direla uste du. «Eta etorkizunean ere ezinbestekoak izango dira herri honen eta hizkuntzaren garapenerako».

Euskara berreskuratzeko komunikazio arloak duen garrantzia azpimarratu du Hernanek. «Eta horrek inbertsio berezi bat eskatzen du». Alde horretatik, hedabideetako ordezkariek sektorea estrategikotzat jotzeko eskatu diete erakundeei. «Euskarazko hedabideei leporatu izan digute laguntzez bizi garela. Baina krisia iritsi denean, mundu guztia hasi da laguntzak jasotzen. Horiek laguntzak behar badituzte, orain arte laguntzak behar zituztenek handiagoak beharko dituzte», dio Larrartek. «Teorian erakundeek estrategikotzat jotzen dute sektorea, baina praktikan hori ez da gauzatzen. Bestela, baliabideak jarriko lituzkete».

Letona ere iritzi berekoa da, eta sektorearentzat beste lan esparru batzuei ematen zaien tratamendua eskatzen du. «Erakunde publikoek beste sektore batzuk laguntzen dituzte, baina guk, aurrekontu murrizketa aipatzen denean, ikusten dugu guri eragiteko arriskula dagoela». Hernanen iritziz, erakundeek «onartu behar dute» euskarazko hedabideak estrategikoak direla, «arrantzarekin edo industriarekin egiten duten bezala». Rojasek ere kontzeptu bera erabili du hedabideen sektoreaz hitz egitean: estrategikotasuna. «Beste sektore batzuetan konplexurik gabe sartu dute dirua, estrategikotzat jo ondoren».

Hilaren 15ean agerraldi publiko bat egingo dute euskarazko hedabideetako ordezkariek, sektoreari buruzko datuak emateko; baina aldarrikapenak segida izango du datozen hilabeteetan ere. Etorkizunean ere euskarazko hedabideek bidea egiteko tresnak izan ditzaten.


Sute batek bi ibilgailu erre ditu Plentzian

Sugarrak asteazkeneko 5:20an hasi dira, Metroak herrian duen geltokiaren ondoan, eta hirugarren auto bati ere eragin diote.

Sute batek bi ibilgailu erre ditu Plentzian (Bizkaia) asteartetik asteazkenerako gauean. Sugarrak 5:20an hasi dira, ezagunak ez diren arrazoiengatik, Metroak herrian duen geltokiaren ondoan, eta hirugarren auto bati ere eragin diote.

Ibilgailuak, Eusko Jaurlaritzaren Herrizaingo Sailak jakinarazi duenez, Geltoki kalean zeuden aparkaturik, Plentzian.


Murgako hondakin enpresako "lan baldintza negargarriak" salatu dituzte

Gogorarazi dutenez, astelehenean langile bat hil zen erreten bat aldatzen ari zenean, eta uste dute ez dela zentzuzkoa birziklapen lantegiko behargin batek lan hori egitea.

Sindikatuek Murgako (Aiara, Araba) hondakin enpresan "lan-baldintza negargarriak" direla salatu dute. Gogorarazi dute astelehenean langile bat hil zela erreten bat aldatzen ari zenean, eta uste dute ez dela zentzuzkoa birziklapen lantegiko behargin bat lan horietan aritzea.

Ezbeharra astelehen arratsaldean gertatu zen, Zorroza Hondakin kudeaketa enpresan. 30 urteko langilea, jatorriz senegaldarra zena, 4 metrotik behera erori zen, eta Gurutzetako Ospitalera eraman bazuten ere, hil egin zen.

Gaur eguerdian, ELA, LAB, Steilas, EHNE eta Hiru sindikatuetako ordezkariek elkarretaratzea egin dute enpresaren parean, eta CCOOk Arabako patronalaren egoitzara eraman du protesta "Lan istripu gehiagorik ez" lelopean.

LABek prentsa-ohar batean azaldu duenez, langilearen heriotzak enpresako langileek pairatzen dituzten "lan-baldintza negargarriak utzi ditu agerian". Izan ere, "nahitaezko 10 orduko lanaldiak", soldata "oso baxuak" eta lan erritmo "oso altuak" omen dituzte. Gainera, "langileek behar duten babes ekipamendurik ere ez" omen du ematen enpresak.

Lantegiko garbitasuna ere ez dutela zaintzen, eta beharginek "lan-arriskuei buruzko trebakuntzarik" ez dutela jasotzen salatu dute. LABek zehaztu du enpresaren "gerentziatik" tratu txarrak ematen dizkietela langileei, eta "eraso fisikoren bat ere" jasan dutela.

Gaur arratsaldean manifestazioa egingo dute Amurrion lan-istripuen aurka.


Beñat Herce Lezeta Eskoriatzako Bilduren alkategaia

Beñat Herce Lezeta izango da Eskoriatzako Bilduren alkategaia. 30 urte ditu eta Enpresen Administrazio eta Zuzendaritzan lizentziatua Mondragon Unibertsitatetik. Mondragon Unibertsitateko Enpresagintza fakultateko irakasle eta ikerlaria da, Oñatin, Kontabilitate eta Finantza arloan, eta gaur egun doktoretza-tesia garatzen dabil, Kooperatiben elkarteen finantza egituran.


Askatu dituzte Espainiaren Bernako kontsulatuan bahitutako bi lagunak

Gutxienez bi lagun bahitu dituzte gaur goizean Suitzako hiriburuko Espainiaren kontsulatura indarrez sartu diren pertsonek. Hainbat orduz gutxienez bi lagun izan dituzte bahituta, baina Espainiako Kanpo Harremanetarako ministro Miguel Angel Moratinosek adierazi duenez, askatu dituzte bahitutako lagunak.

Kontsuletxea indarrez zenbat lagunek hartu duten ez dago argi. Iturri batzuen arabera, pertsona bat zauritu da erasoan eta erietxera eraman bide dute.

Erasoaren egileak ekintzaile islamistak direla aipatu dute zenbait iturrik. Iturri horien arabera, ekintzaileen helburua dirua lapurtzea zen. Bestalde, Suitzako poliziak onartu duenez, ekintzaileak ihes egitea lortu dute.


‘Go!azen 4.0’, gaur

Haur eta gaztetxoentzat antzerki saioa izango da gaur, Biterin: Go!azen 4.0. Bi saio eskainiko dituzte, 16:00 eta 18:00etan, 7-12 urtekoentzat, euskeraz. Sarrerak aspaldi bukatu ziren.


Valdezcarayra eskiatzera martxoaren 5ean, Xabaloterekin

07:00etan izango da irteera, eta 20:00etan itzulera. 24 euro kostako da forfaitarekin, 36 eskien alokairuarekin eta 39 snow taularekin. Izena eman daiteke gaztelekuan eta Jardunen bulegoan, eta martxoaren 1a da azken eguna. 12 eta 17 urte arteko gazteentzat da –Bergarakoek lehentasuna–.


Jon Azkuek ASOBAL ligan debutatu du

Asteazkenean, apirilaren 27an, jokatu zuen Arrateren lehen taldearekin bere lehen partida

Jon Azkue Saizar eskubaloi jokalariak bere ametsetako bat gauzatu berri du aste honetan. Arrateren lehen taldearekin ASOBAL ligan debutatu du, eta ez nolanahiko partidan. Amaya Sport San Antonio talde iruindarraren aurkako derbya izan da gorengo mailan jokatu duen lehen partida.

Azkuek 16 urte ditu oraindik, uztailean beteko ditu 17, eta gutxik lortzen duten pausua eman du. Gainera, hegaleko jokalari bezala egin du debuta, duen garaierarekin eta adinarekin ohikoena ez den lekuan. Jokatu zuen denboran, behin egotzi zuten bi minuturako eta bi jaurtiketa egin zituen, nahiz eta golik ezin izan zuen sartu.

Arrateren eskutik gorengo mailan jokatzera iritsi den oriotar bat gehiago dugu, beraz, aste honetatik aurrera.


Bauhaus

Bauhaus eskolaren sorreratik 100 urte pasatu diren honetan, Goizalde Landabasok martxoaren 11n argitaratutako artikuluak gogorarazi zidan ez dudala gaiari buruz inoiz idatzi.1919. urtean, Walter Gropius arkitektoak «eraikuntzaren etxea» izena zeraman eskola sortu zuen Weimarko Arte Akademian. Ez ziren garai aproposak proiektuak aurrera eramateko Gerra Handiaren Alemania galtzailean. Krisi ekonomiko, politiko eta psikologikoaren erdian hartu zuen Gropiusek erabakia, garai berri baterako itxaropenari helduta. Ezin unerik egokiena aukeratu berrikuntzarako, hasiera berri baterako.Baina Landabasok bere artikuluan zioen moduan, jarrera aurrerazaleenak ere ez ziren eroso sentitu eskolan izena emandako ikasleen erdiak emakumeak zirela jakin zutenean. Gropiusek eta Bauhausen bultzatzaileek uste zuten emakumeak ez zirela gai hiru dimentsioen proiekzioetarako, eta bi dimentsiotan hobeto moldatzen zirela. Ikasle eta irakasle moduan lan egin zuen Helene Nonne-Schmidtek berak ere horrelako gauzak idatzi zituen urte haietan: «Arte lanetan jardun duen emakumeak, orokorrean, bi dimentsiotako euskarrietan arrakasta handiagoa izaten du. Zalantzarik ez dago horren arrazoia dela espazioa errepresentatzeko indarra falta zaiola [...]. Horri, emakumearen ikusmena zeharo infantila dela gehitu behar diogu, zeren eta, umeen antzera, osotasuna ikusi beharrean, xehetasunak besterik ez baitu ikusten...».Ideia horien guztien ondorioz, Gropiusek erabaki zuen emakumeak Bauhauseko ehungintza tailerrera bideratzea, nahiz eta haietako asko gogorik gabe hasi ziren lanean ezagutzen ez zituzten tekniketan; adibidez, Anni Albersek askotan esaten zuen bera ez zela Bauhausen sartu ehungintzan aritzeko, nahiz eta bere artista ibilbidea baldintzatu. Baina oztopoak bere alde jartzea lortu zuen tailer hartan bildutako emakume taldeak. Alde batetik, askeago sentitu ziren nahi zituzten proiektuak aurrera eramateko; Virginia Woolfek esango zukeen bezala, «gela bat beraientzat» antolatzeko gai izan ziren, gizasemeen agindu eta konpetentziarik gabe. Besteek ehungintza emakumeen lantzat hartzen bazuten, haiek Bauhauseko tailerrik aktiboenetako bat antolatuko zuten. Alde batetik, ehungile ezberdinak eraiki zituzten (baita mugitzeko indar handia eskatzen zuten metro askotakoak ere), eta, bestetik, ikerketa izugarria egin zuten ehunen narriaduraren, koloreen eta erresistentziaren inguruan. Bauhausen asmoak gizartean erabilgarriak izango liratekeen objektuak sortzea zenez, altzariak tapizatzeko ehunak eta alfonbrak sortzen ibili ziren ehungintza tailerrean. Beraz, garrantzi handia zuen sortu behar zituzten ehunen iraupena jakitea, ziurtatzeko ez zutela kolorea galduko. Bauhauseko emakumeak plastikozko hariekin lan egin zuten lehenetarikoak izan zirela ezin dugu ahaztu.Hala ere, beste gizon batzuek idatzi zuten artearen historia, eta, horregatik, ehungintzakoa Bauhauseko tailerrik ezezagunenetako bat izan zen azken garaira arte. Emaitzei begiratzen badiegu, ez dago ezberdintasun handirik Paul Kleek Bauhauseko irakasle zen garaian pintatutako koadroen eta ehungintza tailerretik irtendako alfonbra eta tapizen artean, baina materialen eta prozeduren hierarkietan oinarritutako artearen historiak koadroak museoetan sartu ditu, eta alfonbrak, ez. Artisautzatik hurbilago omen zegoen ehungintza pintura baino, eta emakumeek egindakoa artisautzatik hurbilago omen zegoen artetik baino.


Azkaingo ikastolaren alde, arropa salgai

Herri Urrats antolatuko duen Azkaingo ikastolaren aldeko arropa salgai jarriko da gaur Ereñotzun.


Gernika-Lumoko Udaleko langileek ere greba orokorrarekin bat egin dute

Gernika-Lumoko Udaleko hainbat langile kalera atera dira urtarrilaren 30eko greba orokorragaz bat egiten dutela adierazteko. Asteleheneroko pentsiodunen elkarretaratzera batu dira gaur eguerdian, eta euren atxikimendua adierazi dute.

Duela bi urte hasi ziren mobilizatzen pentsiodunak, eta gobernuan dagoena dagoela ere, pentsioak defendatzen jarraitzeko asmoa dutela esan dute, beste behin. “Elkarretaratze eta mobilizazio etengabeen ondoren, egiten jarraitzea baino ez da geratzen. 0,25a birrindu egin genuen, eta oraingoan ere, gure eskubideen alde greba orokorra defendatuko dugu”.

Pentsiodunek euren eskubideak defendatu dituzten arren, greba orokorra deitzeko udalerrian jarritako pankartak kendu dituztela salatu dute. “Hiru astez jarraian kendu dituzte greba orokorra deitzeko jarritako pankartak”, adierazi dute, eta hori salatzeko pankarta ere atera dute.

Busturian ere greba batzordea lanean dabil. Zapatuan, Axpen batu ziren herritarrak argazki kolektiboa egin eta grebarako deia zabaltzeko.

Manifestazioa, Gernikan. Hurrengo egunetarako egitarau zabala prestatu dute herrietako greba batzordeek. Besteren artean, manifestazio zaratatsuak, autokarabanak edota apainketa herrikoiak egingo dituzte.

Greba egunean, goizean, Bilboko manifestaziora joateko deia egin dute, baina, arratsaldean, Gernika-Lumon egingo dute eskualde mailako mobilizazioa. 18:00etan udaletxean jarri dute hitzordua.

Egitaraua:

Bermeo

Etzi.

– 19:00. Manifestazio zaratasua, Goiko Plazatik.

busturia

Eguena, greba eguna.

– 09:00. Auto karabana Bilbora, Altamira auzoko plazatik.

Ea

Eguena, greba eguna.

– 07:00. Gernika-Lumoko Astra ingurarako deia egin dute, greba girotzeko.

– 10:45. Auto karabana Gernika-Lumotik Bilbora.

– 12:00. Manifestazioa Bilbon.

– 19:00. Elkarretaratzea Eako plazan.

Gernika-Lumo.

Bihar.

– 12:00. Auto karabana Astratik.

Etzi.

– 19:00. Kazerolada, Merkurion.

Eguena, greba eguna.

– 07:00. Herri apainketa, Astran.

– 08:30. Pikete herrikoia, Merkurion.

– 10:15. Auto karabana Bilbora, Astratik.

– 12:00. Masnifestazioa Bilbon.

– 15:00. Bazkaria (etxetik ekarrita), Astran.

– 16:00. Mahai ingurua, Astran: XXI. mendeko sozialismoa eraikitzen: alternatibal gertutasunetik eraiki. Dokumental emanaldia, pankarta eta kartel prestaketak…

– 18:00. Manifestazioa udaletxetik.


2012ko lan erreformaren aldaketak adostu dituztela iragarri du CCOOk

Espainiako Gobernuak eta UGTk itunerako oinarria ukatu arren, CEOEk elkarrizketa soziala haustea egotzi die. Ultraaktibitate mugagabea eta sektoreko itunen lehentasuna berreskuratu nahi dituzte

Akordioa iritsi ez bada ere, azken mugimenduak erakusten ari dira jarrerak gero eta gertuago daudela Espainiako Gobernuaren eta bi sindikatu nagusien artean. Atzo CCOOko Ekintza Sindikaleko idazkari Mari Cruz Vicentek iragarri zuen Pedro Sanchezen gobernuak, CCOOk eta UGTk 2012ko lan erreformaren neurri gako batzuk aldatzea adostu dutela, eta CEOE patronala akordiorako oinarritik kanpo geratu dela. Azaldu zuenez, besteak beste, ultraaktibitate mugagabea berreskuratzea eta sektoreko itunak enpresakoen aurretik jartzea adostu dute. Alabaina, ez UGTk ez PSOEren gobernuak ez dute baieztatu akordiorako oinarria adostu dutenik. Erreformaren aldaketa batzuen inguruan «kointzidentzia handiak» daudela aitortu du UGTk, eta «lanean jarraituko dutela» gobernuak, ez besterik.

Patronalak, berriz, ohartarazi du «sorpresaz, suminduraz eta kezkaz» hartu duela CCOOk iragarritako albistea, eta salatu du sindikatuek eta gobernuak hautsi egin dutela elkarrizketa sozialerako mahaia.

CCOOk adostutzat jo ditu neurri gako batzuk: lan hitzarmen kolektiboen ultraaktibitatearen urtebeteko iraupena ezabatzea eta mugagabe bihurtzea berriz ere; sektoreko lan hitzarmenei lehentasuna ematea, eta ez enpresakoei; 52 urtetik gorako langabeek subsidio berezia berreskuratzea; eta azpikontratatutako enpresek sektoreko edo enpresa nagusiaren lan hitzarmena betetzea, besteak beste. Gainera, CCOOko Ekintza Sindikaleko idazkariak gobernuari eskatu dio «berehala» erabiltzeko eskura dauzkan legezko baliabide guztiak neurriak martxan jartzeko.

Aipatutako aldaketen artean bereziki garrantzitsuak dira ultraaktibitateari eta sektoreko lan hitzarmenei dagozkienak. Mariano Rajoyren gobernuak 2012an onartutako erreformaren ondorioz desagertu egin zen ultraaktibitate mugagabea, eta urtebeteko muga ezarri zioten.

EAJ, sintonian

Ordura arte, lan itun baten epea amaitu arren, haren ondorioek mugarik gabe jarraitzen zuten indarrean, beste lan itun bat adostu bitartean. Erreformak urtebetera mugatu zuen ultraaktibitatea, negoziazioetan botere gehiago emanez enpresariei. 2013ko uztailaren 8tik aurrera igarri zen desarautzea Hego Euskal Herrian, bertan behera geratu zirelako lan hitzarmen asko.

Erreformarekin, langileek, negoziazioan enpresaren baldintza berriak onartu ezean, lan itun kolektiboaren babesa galtzen dute urtebetera, eta arriskua daukate estatu mailako gutxieneko baldintzak izateko. Negoziazio kolektiboaren eta lan baldintzen «estatalizazioa» etengabe salatu dute ELAk eta LABek sei urtean.

Erreformaren beste aldaketa gakoa negoziazio esparruen lehentasunarena da. 2012tik, Espainiako lan itunek lehentasuna daukate erkidegoetan eta probintzietan sinatutakoen aurrean. Horien aurretik, enpresako hitzarmenak du balio handiagoa. Halere, ELA kezkatuta dago erreformaren erreformarekin, uste duelako eutsi egingo diotela estatalizazioari. Eta ohartarazi zuen Espainiako lan itunetan soldatak bertakoak baino txikiagoak direnez, «langileen pobrezia» hedatzen duela.

Gobernuak eta sindikatuek lan erreformaren aldaketak adostu arren, Espainiako Kongresuaren gehiengoak babestu beharko ditu. Aukera zaila, ikusirik Sanchez ez dela gai behar adina babes politiko biltzeko 2019ko aurrekontuentzako. EAJk azaldu du, nahiz eta akordioaren eduki zehatzik ez ezagutu, begi onez ikusten dituela ultraaktibitatea eta sektoreko itunen lehentasuna berreskuratzeko eskariak.


Udako kultura ikastaroetarako izen-ematea ireki dute Bergaran

Bergarako Udalak hainbat tailer eta ekintza antolatu ditu udan kultura sustatzeko. Gaur ireki dute izena emateko aukera, eta kopurua mugatua dela azaldu dute.

Uztailaren 1ean hasita, tailerrak, dastatzeak eta ikastaroak egingo dituzte, betiere, distantzia eta segurtasun neurriak errespetatuta. Lehenengo saioa garagardo-dastatzea izango da: San Juan auzoan egingo dute, uztailaren 1ean, arratsaldeko 19:00etan. Bost garagardo dastatzeaz gain, gazta eta ogia ere egongo dira parte-hartzaileentzat.

Uztailaren 2an, eskulan tailerra antolatuko dute helduentzat, Izederren eskutik. Poltsa serigrafiatua egingo dute, seminarioko karpan 17:00etan. Bestetik, beste tailer bat ere egingo da hilaren 16an, 17:00etan, haur eta gazteentzat. Kasu horretan ere Izeder izango da ikastaroa emango duena, eta txartel pertsonalizatuak egingo dira scrapbooking teknika erabilita.

Bi dantza ikastaro ere bai

Uztailaren 14an eta 28an, 17:00etatik 19:00etara, Camden Townek bi ikastaro emango ditu dantzari lotuta. Lehenengoa Zumba tailerra izango da, eta bigarrenean saltsa izango da nagusi.


Igoera fasea puntuatu gabe hasi du Altsasuk

Erregional maila. Igoera fasea. Burlades 4 – Altsasu 1

Erregional mailako igoera fasean, Burladés taldearen kontra aritu zen Altsasu. Partida hasi bezain pronto, jokaldi ona aprobetxatuta, Burladés taldeak lehen gola sartu zuen. Partidak bere horretan jarraitu zuen eta atsedenaldia baino lehen bigarren gola sartu zuen etxeko taldeak. Bigarren zatian Altsasuk partidaren kontrola lortu zuen, baina Burladések hirugarren gola sartu zuen. Partida bukatzeko lau minuturen faltan Guisadok Altsasuren lehen gola sartu zuen, eta partida horrela despedituko zela zirudienean, Burladések laugarrena sartu zuen.

Sailkapenean Berriozar da liderra (20 puntu). Altsasu bederatzigarrena da (7 puntu). Asteburuan Altsasuk 6 punturekin sailkapenean azkena den Iruntxiki taldea hartuko du Dantzalekun.


Andoni Egañaren emanaldia urtarrilaren 2an

Neretik izeneko emanaldia eskainiko du Andoni Egañak, Jon Ostolazaren laguntzarekin. Sarrerak 5 euro balio du eta Alondegian egongo dira salgai egunean bertan.

Bertso jarriak eskainiko ditu Andonik, soinu txikiaren laguntzarekin, bere bizitzako eta ibilbideko esperientzia batzuetan oinarrituta.


Antxon Sasiain gaur askatu dute

Astelehenean, abenduaren 18an, egin zioten epaiketa Antxon Sasiaini. Gaur, abenduak 21, gauean iritsiko da Sasiain bergarara.

Antxon Sasiain Frantziako poliziak atxilotu zuen 2002ko irailean. 2005ean Espainiako estatura estraditatu zuten. Akusazioak 1997an Aracako (Araba) base militarrean egindako atentatuetan ustez parte hartzea leporatzen zion.


Txirrindularitzako lizentziak tramitatzeko azken egunak

Aloña Mendiko txirrindularitza sailekoak elkarteko bulegoan egongo dira lizentziak tramitatzeko. Gaur, urtarrilak 17 eta etzi, urtarrilak 19, egongo dira 19:00etatik 20:00etara. Ordainagiria eramatea beharrezkoa da kasu guztietan. Tramitazioa eguneratzeko ez da dokumentazio gehiago eraman behar; lehen aldia bada, NAN zenbakia eta bestelako datuak ere eraman behar dira.


Ur presioaren jaitsieraz ohartarazi du Udalak

Udala ur azpiegitura sarea berritzen ari da eta, besteak beste, ur galerak eta ur kontsumoan etenak saihesteko presio murriztaileak ipini ditu. Lan horien bitartez “posible da etxe batzuetan presioa jaitsi izana”. Horren aurrean herritarrei laguntza eskatu diete:

“Herritarren laguntza beharko dugu, presio arazoak daudela konturatu ezkero, Udaletxean jakinarazteko eta ondoren zonaldeka presioa gehitzeko. Egoera honek suposatu ditzakeen arazoen aurrean lehenbailehen konpontzeko konpromsioa hartzen dugu. Barka eragozpenak”.

Komunikaziorako bideak:

Ataria arreta zerbitzua.

943 300 830 telefono zenbakia.


[Galeria] Atzerako kontaketa hasi da

Ane Etxeberria Arzakek irabazi du lehiaketa, argazkian ageri den pintxoarekin.

Sanferminetako abesti ezagunak markatzen ditu datak, eta Topaguneak horiek baliatu: “Urtarrilak 1, otsailak 2…”. Otsailak atzo zuen bigarrena, eta iaz hasitako bideari jarraipena emanez, ospatu ere egin zuen Topaguneak, Antxoko Txirrita AEKrekin elkarlanean antolatutako pintxo lehiaketan.

Parte hartzeko baldintza bakarra; pintxoak osagai gorriren bat izatea. Eta hala zuen pintxo irabazleak, Ane Etxeberriak Arzakek prestatua: endibia, gazta, flauta integralak eta cherry tomateak…

Epaile lanetan, Coro Lopez, Xabier Etxaniz Rojo eta euskaltegiko ikasle bat aritu ziren; lehiaketara aurkeztutako lau pintxoak dastatu zituzten, eta erraz hartu zuten erabakia.

Ondoren, denak, parte hartzaileak, epaimahaikideak, euskaltegiko ikasleak, irakasleak, Topaguneko kideak., eta hala nahi izan zuten herritarrak… guztiak pintxo potean aritu ziren, musikak girotuta.

Hurrengo zita, noski, martxoaren 3an.


Bi habia berri ditu Donostiak

Etxean Bezala egitasmoak 0-3 urte bitarteko umeak etxean zaintzeko proposamenak sustatu nahi ditu Gipuzkoan, Eusko Jaurlaritzak 2011n abiarazitako Haur Etxeen norabide bertsuan.

Umea ez da inon egongo etxean bezain ondo». Baieztapen horretan oinarrituta, Etxean Bezala izeneko egitasmoa abiarazi du berriki sortutako Umeen eta Familien Arretarako Gipuzkoako Elkarteak (Myme). 3 urtera arteko umeen zaintza «habia etxe» direlakoetan egiteko «zaintzaile sarea» prestatu dute. Dagoeneko lehen bi pisuak martxan daude Donostian, eta probintziako beste leku batzuetan eskaera handia dagoela azaldu dute.

Egitasmoa abiarazi duten pertsonek Europako zenbait herrialdetan sustraitua dagoen eredu bat dela nabarmendu dute. Pertsona batek bere etxea egokitzen du 3 urte arteko lau umeren zaintza egin ahal izateko, gehienez. Horren bidez, haurrak haien etxearekin parekotasun gehien duen eremuan egotea bilatzen dute, gurasoekin ez dauden bitartean. «Hainbat emakumeren ezinegona izan zen egitasmoaren hazia», azaldu du Monica Otxotorena Myme elkarteko presidenteak.

Orain arte bi etxe baino ez dauden arren, etorkizunean sarea hedatzeko asmoa agertu du Otxotorenak. Sare horrek zaintzaileei babesa emateko eta zerbitzua bermatzeko helburua duela azaldu du, eta, horrez gain, ordutegi zabala eskaintzekoa. Etxe bakoitzak gehienezko ordutegia izango du, baina, guztien artean, 08:00etatik 20:00etara bitarteko eskaintza eman nahi dute. Egunero bost eta zortzi ordu arteko zaintza kontratatu ahal izango da, eta hileko kuota 470 eurotik 595 eurora artekoa izango da, ordutegiaren arabera. Ordea, Eusko Jaurlaritzarekin bilera eskatu dute, egitasmoa diruz lagundu ahal izateko.

Kuotaren barruan janaria ere sartu dute, gurasoei lana eta bizitza pribatua uztartzeko erraztasun gehiago emateko, besteak beste.

Haur Etxeen aitzindaria

Gipuzkoan orain sortutako egitasmoa 2011. urtean Eusko Jaurlaritzak abiarazi zuenaren norabide bertsuan doa: Haur Etxeak. Gaur egun ere egitasmoak martxan jarraitzen du, 2011. urtean Eusko Jaurlaritzaren eta Agintzari Gizarte Ekimeneko Kooperatibaren artean sinatutako hitzarmenaren eskutik. 2011tik 2013ra arteko hitzarmenak 26 Haur Etxe irekitzeko asmoa zuen, hemezortzi Bizkaian eta beste zortzi Araban eta Gipuzkoan.

EILAS sindikatuaren datuen arabera, egun 26 etxe egokitu badira, 0-3 urte arteko umeak zaintzeko. Horietatik hamalau Bizkaian daude, hamar Araban eta bi Gipuzkoan. Ordea, horietako batzuk egokituta egon arren, egun ez dute umerik hartzen.

Haur Etxeak egitasmoak hasieratik bertatik kritikak piztu zituen sindikatuen partetik. Lehenik eta behin, zerbitzu publikoa zena, umeen heziketa, pribatizatzeko sumatu zuten. EILASeko Haurreskolak partzuergoko arduradun Oihana Plazaolak biziki kritikatu du egitasmoa, hainbat zentzutan. Emakume zaintzaileei lan baldintza eskasak ematen zizkiela, eta ganoraz laneratzeko atzerapausoa ere izan zitekeela salatu zuten.

Kritika nagusietako bat Haur Etxeen helburu hezitzaileari lotuta dago, edo, hobe esanda, helburu hezitzaileen faltarekin. Hain zuzen ere, zaintzaileek 250 orduko prestaketa jaso arren, zerbitzua zaintzara mugatzen dela nabarmendu du Plazaolak. Eta Haur Etxeetan curriculumik ez dagoela gogorarazi du, Haurreskolak partzuergoan ez bezala.

Alde horretatik, abiarazi berri duten Etxean Bezala egitasmoak ere ez du curriculumik. Ordea, Monica Otxotorena Myme elkarteko presidenteak 3 urte arteko umeen zaintzaren eta heziketaren arteko alderik ez dagoela azaldu du. «Gurasoek ez dute prestaketa tekniko bat, baina hezten dute; umeekin dauden pertsonek zaintzen dituzte, eta, aldi berean, hezten dituzte». Halaber, gaineratu du zaintzaile sarean dauden pertsona guztiek «heziketa akademikoa» dutela, nahiz eta prestaketa gehigarria jasotzen duten, «irizpideak bateratzeko».

2011. urtean abiarazitako egitasmoak eztabaidak eragin zituen Eusko Jaurlaritzaren barruan. Gemma Zabaleta Gizarte Gaietarako sailburuak laguntza zerbitzu moduan abiarazi zuen; hau da, Haur Etxeak lana eta familia bateragarri egiteko tresna ziren, betiere umeen zaintza lehenetsiz. Ordea, Hezkuntza sailburu Isabel Zelaak heziketa eta laguntza zerbitzuaren alde egin zuen, «ordena horretan». Horrenbestez, 2012ko otsailaren 1ean jakinarazi zuen egitasmoak ez zuela jarraipenik izango.

2011 eta 2013 urte arteko akordioa martxan dago gaur egun oraindik. Baina ikusteke dago Eusko Jaurlaritza berriaren lehentasuna datorren urteari begira. Plazaolak Haurreskolak partzuergoaren alde egiteko eskatu du. «Kalitatezko eskaintza publikoa dago, eta hamar urtez frogatu du funtzionatzen duela». Haur Etxeekin jarraitzea «tokiz kanpo» legokeela gaineratu du.


Olatz Arrieta

Astigarragako Gaztañaga etxeko alaba da Arrieta. Kazetaritza ikasketak egin zituen Euskal Herriko Unibertsitatean, eta argi zuen nazioarteko politikan sakondu nahi zuela. «Beti gustatu zait jakitea zer gertatzen den munduko beste tokietan. Egunkaria zabaldu, eta beti nazioarteko orrialdeetara joaten naiz. Gaztetatik BBC entzuten egoten nintzen gauetan, eta nazioarteko egunkariak kioskoetara noiz iritsiko zain. The Economist igual astebeteko atzerapenarekin iristen zen». Munduko hiru hiriburu geopolitikoetan egin du lan. Moskura joan zen lehendabizi, eta han bi urte pasatu zituen, 1995etik 1996ra. «Errusia asko interesatu zait beti. Gerra Hotzaren garaikoa naiz, eta errusiera ikasten hasi nintzen. Donostian Sobietar Batasuneko Lagunen Elkartea zegoen, eta han hasi nintzen, pentsa!». Euskaldunon Egunkaria-rako kronikak eta erreportajeak idazten estreinatu zen, eta gerora irratian hasi zen. 1999an, munduko hiriburura joan zen: New Yorkera. Master bat egin zuen han nazioarteko politikan, eta, jarraian, lanean hasi zen EITB talderako. Hamalau urtez bizi izan zen Ameriketako Estatu Batuetan. 2001eko atentatuak zuzenean bizi eta kontatu zituen. «Ordu pilo bat egin genuen zuzenean, lo gutxi eginez». Orain, Europako bihotzean bizi da, Bruselan. Bost urte daramatza han. Iaz Eurobasque saria irabazi zuen, Elkar, Jakin eta BERRIAk argitaratzen duten Aleka bildumako Trump, amets amerikarra liburuan idatzitako artikuluarengatik: Lehen ehun egunen ezinegona.


Carmen Agoues

EHUko Udako ikastaroetako zuzendariarentzako musikak lotura zuzena du familiarekin. Aita zenak musikazaletu zituen seme alabak, eta elkar hartutako familia batutakoan, kantua, seguru.

Irudia Josu Barandiaranena da


iPhone: lehenengo inpresioa

AppleBerrin arazoren bat dugu domeinuarekin eta administradorea kanpoan dagoenez ezin dugu momentuz konpondu. Hona ekarri dut sarrera hau.

Atzo iPhone bat probatzeko aukera izan nuen. Bilboko K-tuin Apple Centerrean iPhone bat dute ikusgai eta probatzeko. Uztailaren 31n probatzeko aukera bukatzen denez. Goizean goiz Bilborako bidea hartu nuen. Etxetik irten aurretik nire blog pertsonalean sarrera bat idatzi nuen. iPhone bat probatzera noa, ointxe bueltan nator. Bueno, azkenean goiza luzatu egin zen eta arratsaldea ere. Goizeko hamaikak aldera heldu nintzen K-tuin Apple Centerrak Bilbon duen egoitzara. iPhone proba bat eskatu nuen. Komertziala nahiko lanpetuta zebilenez arratsalderako egin genuen hitzordua. Probatzea nahi baduzue, hobe lehenengo telefonoz eskaera bat egiten baduzue.

Kontuz, hau ez da “review” bat, nire lehenengo inpresio pertsonala baizik. Sarrera honekin ez nuen iPhoneak dituen funtzio guztiak hemen azaltzea nahi. Gailuan zentratuko naiz eta funtzioak beste baterako utziko ditut. Kontuan izan iPhone bat eskuan izan nuen lehenengo aldia dela. Nerbioak jota eta eskuak izerdi baten. Nirea izango balitz eta kutxa nik zabaldu banu bezala.

Itxura

Askotan ikusi eta irakurri dugu Interneten nolakoa den eta iPhone bat ikusten duzun lehenengo aldian oso ezaguna egiten da. Interneten ikusi dituzuen bideo eta argazkietan ezin daiteke gailuaren edertasuna islatu. Hau ikustekoa da!

Tamainua eta pisua

Askotan esan da handia dela. Nik ere hori uste nuen, baina bosgarren belaunaldiko iPod bat bezain mehea eta hori baino estuagoa da. Eskura oso ondo moldatzen da eta poltsikoan eramateko ere.

Pisuari dagokionez (135 gramo) bosgarren belaunaldiko iPod (157 gramo) batekin alderatuta pisua nabarmen jaitsi da. Nire Nokia N73 baino 19 gramo gehiago bakarrik ditu. Nahiz eta iPhonea pisutsuagoa izan biak eskuan izan nituenean iPhonea gutxiago pisatzen zuela ematen zuen.

Ukimen bidezko pantaila

Probatu dudan ukimen bidezko pantaila onena da. Beste gailu batzuetan pantailan presioa egin behar da behatzarekin. Hemen ez, ukitzearekin nahikoa da. Beste gailu batzuk lapiz bat dute. Gehien kosta zitzaidana AppleBerriren URLa idaztea izan zen. Orain harte idazteko teklak erabili izan ditugu. Pantaila batean behatz batekin idaztea arraro egin zitzaidan, hoitzea izango da.

Zooma behatzekin egitea oso modu errazean egiten da. Aurkezpen keynotean ukimen bidezko zooma nola egiten den ikusi genuen. Txundigarria zen baina, probatu beharrekoa. Hatz lodia eta erakuslea zabaltzearekin bat irudian zooma nola egiten den ikustea magia dirudi.

Interfazea

Beste sakelekoekiko ezberdin egiten duena OS X sistema eragilea da. Interfaze bateratua du. Aplikazio guztiek itxura bateratua dute. Erabiltzailea txunditzeko pentsatutako interfazea da.

Eskerrak

AppleBerritik, eta pertsonalki nire izenean, eskerrak eman nahi dizkiogu K-tuin Apple Centerrekoi eta bereziki Unai Rodriguez komertzialari bere azalpenengatik. Bilbo edo inguruetan bizi bazarete ez galdu iPhone bat probatu aukera. Hemen uzten dizuet mapa eta helbidea:

tagzaniapaste

K-tuin Bilbao map – Tagzania


Idazle eta ilustratzaile kuttunenak sarituak

JUUL hauteskunde literarioen sari banaketa ekitaldia egin zen asteazkenean Iortia kultur gunean. Ikastoletako ikasleek hauteskunde bidez aukeratu zituzten idazle eta ilustratzaile gogokoenak, eta egileek aitorpena jaso zuten Altsasun.

Nafarroako Ikastolen Elkarteak JUUL hauteskunde literarioen emaitzak ezagutzera eman zituen Iortia kultur gunean egindako sari banaketa ekitaldian. Nafarroa Oinez ekimena antolatzen duen ikastolari dagokio sari banaketa antolatzea, hortaz, aurten Iñigo Aritza ikastolak zeukan ekitaldia Altsasun antolatzeko ardura. Sarituek aitorpen berezia jaso zuten: Faustino Azkorbe artista nafarrak sortutako saria.

Apirilean egin ziren ikastoletan JUUL hauteskundeak. Hauteskunde hauetan haurrek eta gazteek haien liburu, idazle eta ilustratzaile gogokoenak aukeratu behar zituzten, gainera, "hauteskunde prozesua zer den ikasten dute ere". 54 ikastolek parte hartu zuten hauteskunde kanpainan, eta 15.832 boto jaso ziren liburuen kategorian eta 7.338 ilustratzaileen kategorian.

Sarituak

JUUL hauteskunde literarioen sari banaketan haurren eta gazteen idazle eta ilustratzaile bozkatuenek aitorpena jaso zuten Nafarroako Ikastolen Elkarteak Iñigo Aritza ikastolarekin elkarlanean antolatutako sari banaketa ekitaldian. Ikasleen erabakiz, honako idazle eta ilustratzaileek jaso zuten saria: Olga de Dios, Joana Ziganda, Paddy Rekalde, Ana Jaka, Estibaliz Vivanco, Lur Gallastegi, Castillo Suarez, Jasone Osoro, Jon Arretxe, Iosu Mitxelena eta Joseba Larretxe 'Josevisky'. Jasone Osoro, Castillo Suarez eta Toti Martinez de Lezea izaten dira urtero idazle kuttunenak, baina izen berriak agertu dira ere: Joana Ziganda eta Estibaliz Vivanco, esaterako. Ikastolako ikasleek banatu zituzten sariak.

Ekitaldian izan ziren Eneida Carreño Iñigo Aritza ikastolako lehendakaria, Mikel Asiain NIEko lehendakaria, Javier Ollo Altsasuko alkatea eta Maria Solana Nafarroako Gobernuko Hezkuntza Departamentuko kontseilaria.


Abertzale herrizale

Maiatzeko udal hauteskundeetara aurkezten den pertsona taldea guztiz berritu du Trapagaranen EH Bilduk. Modu horretan aire freskoz alaiago, anitzago, zabalago eta indartsuago aurkezten da ezkerreko aukera abertzalea gure herrian.

Orain hamar urte ezker abertzalea ilegalizazioez jazarririk bere nukleorik txikienean babesturik zegoen. Egoera horretan gaztetxean, euskalgintzan edo auzo mugimenduan genbiltzan gazte batzuei luzatu ziguten bertan parte hartzeko aukera eta lehenagokoen bultzadaz, ezker abertzalearen dinamika eraldatzen hasi ginen.

Herrian eraginkorra izango zen egiazko ezker mugimendu bat sortzea jarri genuen helburu. Bagenekien historikoki sozialismoak sustrai sakona zuela gure herrian eta PSOEk herri proiekturik gabe, balore sozial guztiak aspaldi abandonaturik zituela. Horregatik ikuspegi soziala zuten auzotarren artean handitzeko aukera posible ikusten genuen. Horretarako maila lokalean zentratu genuen gure jarduna. Errepresio-erantzun-manifa dinamika bigarren mailan utzi eta herriko arazoei erantzuten hasi ginen.

Auzo eta kaleetan lagunak bilatu genituen,

herria hobeto ezagutu eta gehiago maitatzen ikasi genuen. Hainbat konpromiso maila onartu genituen, bakoitzari nahi edo ahal duen eran parte hartzeko aukera luzatuz

Katakunbetatik atera eta mugimendua zabaltzeari ekin genion. Auzo eta kaleetan lagunak bilatu genituen, herria hobeto ezagutu eta gehiago maitatzen ikasi genuen. Hainbat konpromiso maila onartu genituen, bakoitzari nahi edo ahal duen eran parte hartzeko aukera luzatuz.

Horrekin batera iritsi zen Bildu, jende berri gehiago eta borroka armaturik gabeko egoerak gure bidean sakontzeko aukera eman zigun. Sartu ginen udaletxera eta askoz gehiago garatu genuen gure herriarekiko begirada. Ondorioz herri proiektu bat daukagu orain Trapagaranentzat. Gure bizi behar gehienei erantzuteko ikuspegi sozialez eginiko proposamenak ditugu eta askoz indartsuago gara.

Hamarkada batean asko aldatu eta berritu da gure herrian mugimendu abertzalearen oinarria. Gaur ez dira ikurrina, erabaki eskubidea, independentzia edo sozialismoa gure ezaugarri nagusi. Orain eskolako jantokien kudeaketa, genero berdintasuna, familia-haurren heziketa, hirigintza inklusiboa, auzoetan bizia mantentzea, euskarari arnas ematea edo herriko komertzioaren biziraupena dira gure ardatzak.

Etorkizunean, ezkerreko ahal den sektore guztiekin elkarlana sakondu nahi dugu eta gazteriarengan badugu esperantza, ikusten baitugu berau dela planteatzen ditugun aldaketak gauzatzeko prestatuen izango den sektorea.

Beraz, baikor eta ilusioz goaz udal hauteskundeetara. Abertzale-herrizale, guretzat.


Mahai-ingurua Miren Gomez eta Xabier Irurzun dantzariekin

Etzi, larunbatarekin, Esperientziak partekatuz goiburuko mahai-ingurua egingo dute Irungo Udal Kontserbatorioan, 17:00etatik aurrera. Erakundearen 25. urteurreneko ospakizunen barruan antolatzen duten bigarren mahai-ingurua izango da, eta Kontserbatorioko ikasle ohi diren Miren Gomez eta Xabier Irurzun dantzariek parte hartuko dute. Haien esperientziak egungo ikasleekin partekatuko dituzte. Sarrera denentzat irekia izango da.

Miren Gomez Irungo zentroan ibili zen Sonia de Barrio Stuttgart Ballet-eko dantzariarekin ikasten, eta ondoren, María de Avila, M. Angeles Bescos (Royal Ballet-eko solista), Myrian Agar edo Lola de Avila San Francisco Ballet School-eko zuzendaria bezalako artistekin ikasten jarraitu zuen. 2001. urtetik aurrera, jaialdi eta koreografia ugaritan parte hartu du: Dantzaren Nazioarteko Eguna (Tolosa), Dantza Garaikideko Gala (Zaragoza), Drumming a Dance, Biarritzeko balleta… Azken urteetan emanaldiak eta irakaskuntza uztartu ditu; Zaragozako Actur Eskolan, Gasteizko Bikainen, Irungo Toxicen, eta Irun eta Errenteriako kontserbatorioetan irakatsi du.

Xabier Irurzunek ere Sonia del Barriorekin ikasi zuen Irunen, eta ondoren Londreseko Royal Ballet School-en. Dantzari profesional gisa jardun izan du Zaragozako Balletarekin eta Victor Ullateren Balletarekin, eta nabarmentzekoak dira solista gisako emanaldiak; adierazgarrienak aipatzearren Intxaur-kraskagailua (Armando Jorgeren koreografia), Cinderela (J.Christophe Blavier-ena), Woyzeck (Davide Bombanarena), Requiem (Harold King-en koreografia), Hiru poema (Derek Deane-rena), edo Victor Ullateren Seguiriya. Gaur egun, irakasle lanetan dabil Gaztela-Leongo Dantzako Lanbide Eskolan, dantza klasikoa, biko pausoa eta teknika eszenikoak ematen, eta lan hori Dantzako ikuskizunetako eszena errejidorearenarekin uztartzen du.


Jesus Egigureni elkarrizketa, 'Teleberri'n, ostiralean

PSEko presidentea platoan egongo da zuzen-zuzenean Africa Baetarekin.

Ostiral honetan, ''Teleberri'' albistegian, 15:00etan, Africa Baetak Jesus Egiguren PSEko presidentea platoan elkarrizketatuko du.


'Rewind'

Uztaila amaitzerako esan genien agur behin betiko VHS bideokasetei. Orduan utzi zion formatu klasikoaren irakurgailuak egiten ari zen Funai enpresa japoniarrak lan eremu horri.

Horrelakoetan erromantiko jarri eta nostalgia puntu bat pizten zaigu, kaseteekin edota walkmanarekin gertatu bezala; eta Facebooken «nik ere ezagutu nuen…» taldean argitaratutako postari «atsegin dut» ematen diogu.

Teknologiak aurrera darrai, baina beste hainbat aspektutan etengabeko rewind eta fastforward-ean gabiltzala dirudi, pause botoia ere zenbaitetan sakatuz. Eta atzera garamatzan ariketa horrek ez du gehienetan erromantikotik ezer; euskarak eta euskaldunok azkenaldian entzun behar izan dugunak ez du ez, ezer idilikotik. Ditxosozko bideo hari play eman genionean, gure barrenak rewind egin zuen baina, bizkor, bizkor ernatu gaitu berriro ere aurrera begira jarriz play sakatzeko. Zeresana ematen duten bideoetan gertatzen den bezala, eztabaida guztietan presente dagoen izar bihurtu du protagonista den euskara, eta ea aurrerantzean paper hobeak egokitzen zaizkion mainstream-ean.

Erritmo onean, atzera egin gabe eta hurrengo pausua pentsatzeko baino ez geratuz, ea streamingean goazen, rewind-ak bideokasetei utzita; edo, tira, DVD eta Blu-rayei aurrerantzean.


Marcelo Katz argentinarrak maskara eta klown ikastaroak emango ditu San Agustin kulturgunean

Durangon lehenago ere ikastaroak eskaini izan dituen Marcelo Katz aktore argentinarragaz klown eta maskara teknikak ikasteko aukera egongo da Durangoko San Agustin kulturgunean, irail amaieran. Durangoko San Agustin kulturguneak eta Ganso & Cia Durangoko antzerki konpainiak udaberrian antolatu zuten Topaklown jaialdiaren hirugarren edizioaren jarraipena dira ikastarook.

Iraileko eskaintza berri honi esker, ikastaro bi gidatuko ditu Marcelo Katz aktore argentinarrak, Durangoko antzokian: irailaren 26an eta 27an, maskararen antzerkiko erabilpenari buruzko ikastaroa emango du, eta klown teknikari buruzkoa, irailaren 28tik urriaren 1era.

Goizez eta arratsaldez egingo dituzte maskara ikastaroaren saioak, eta goizez bakarrik, klown ikastaroarenak. Antolatzaileek azpimarratu dutenez, ez da ezelako aurretiazko esperientziarik behar bi ikastaroetan parte hartzeko. Interesa duen edozeinentzat dago zabalik, beraz, izen-ematea.

Aste barruan, goizez (09:30etik 15:00etara), 946 030 021 telefono zenbakira deituta eman ahalko dute izena ikastaroetan parte hartu gura dutenek, edo baita www.topaklown.com webgunearen bitartez, zein topaklown@gmail.com helbide elektronikora idatzita ere. Ikastaro bakoitzaren matrikularen prezioa 130 eurokoa da, baina bietan izena eman gura duenari, 220 euroko prezio berezia eskainiko diote.

Gorputzaren mugimenduen eta soinean daramaten maskararen arteko batasuna lortzeko helburuz jardungo dira maskara ikastaroan izena ematen duten ikasleak. “Tontotasunagaz jolastu” eta gozatzea da, Katz argentinarraren arabera, bestalde, klownaren helburua. Kode teatral horri buruzko San Agustin kulturguneko ikastaroan, “jolasteko ahalmena berreskuratu, eta tabu eta aurreiritziak alboratuta libre jardutea” izango dute helburu.

1986. urtetik, klownaren arloan dihardu Marcelo Katz aktore argentinarrak antzezle, zuzendari eta irakasle lanetan, baina dantzaren, musikaren eta zirkoaren arloan ere ibilitakoa da. Buenos Airesen (Argentina) klownaren arloan espezializaturiko antzerki eskola bat zuzentzen du, eta esperientzia zabala du, baita, Durangoko hauek bezalako ikastaroak zuzentzen ere.


Igeriketako udako ikastaroan izena eman daiteke

AZPEITIA // Azpeitiko igerilekuko ikastaroan izena eman dezakete oraindik 7 eta 13 urte bitarteko gaztetxoek. Ikastaroa uztailaren 1etik 21era izango da, goizez. 09:00etatik 10:00etara emango dituzte eskolak. Bazkide direnek 52,50 euro ordaindu beharko dituzte; eta 91,90 euro, berriz, bazkide ez direnek. Izen-ematea igerilekuan bertan egin behar da. Komeni da izena ahalik eta azkarren ematea, tokia mugatua delako.